title: 2011/789/UE: Deċiżjoni tal-Bank Ċentrali Ewropew tas- 16 ta’ Novembru 2011 li tistabbilixxi regoli u proċeduri dettaljati għall-implimentazzjoni tal-kriterji ta’ eliġibbiltà biex id-depożitorji ċentrali tat-titoli jaċċessaw servizzi tat-TARGET2-Securities (BĊE/2011/20)

text:
               2.12.2011

               MT

               Il-Ġurnal Uffiċjali tal-Unjoni Ewropea

               L 319/117

         DEĊIŻJONI TAL-BANK ĊENTRALI EWROPEW
   tas-16 ta’ Novembru 2011
   li tistabbilixxi regoli u proċeduri dettaljati għall-implimentazzjoni tal-kriterji ta’ eliġibbiltà biex id-depożitorji ċentrali tat-titoli jaċċessaw servizzi tat-TARGET2-Securities
   (BĊE/2011/20)
   (2011/789/UE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew u b’mod partikolari l-Artikoli 3.1 u 12.1 u l-Artikoli 17, 18 u 22 tiegħu,
   Wara li kkunsidra d-Direttiva 98/26/KE tal-Parlament Ewropew u tal-Kunsill tad-19 ta’ Mejju 1998 dwar finalità ta’ settlement fis-sistemi ta’ settlement ta’ pagamenti u titoli (1), u b’mod partikolari l-Artikolu 10 tiegħu,.
   Wara li kkunsidra l-Linja Gwida BĊE/2010/2 tal-21 ta’ April 2010 dwar TARGET2-Securities (2), u b’mod partikolari l-Artikolu 4(2)(d) u l-Artikolu 15 tiegħu,
   Wara li kkunsidra d-Deċiżjoni BĊE/2009/6 tad-19 ta’ Marzu 2009 fuq it-twaqqif tal-Bord għall-Programm TARGET2-Securities (3),
   Billi:

               (1)

               L-Artikolu 15 tal-Linja Gwida BĊE/2010/2 tistabbilixxi l-kriterji ta’ eliġibbilità biex Depożitorju Ċentrali tat-Titoli (CSD) jaċċessa servizzi tat-TARGET2-Securities (T2S).

               (2)

               Huwa meħtieġ li tiġi stabbilita l-proċedura għall-applikazzjoni biex CSD jaċċessa s-servizzi T2S u l-proċedura biex CSD jitlob għal deroga mill-kriterju numru 5 għall-aċċess ta’ CSD,

         ADOTTA DIN ID-DEĊIŻJONI:
   Artikolu 1
   Definizzjonijiet
   Għall-finijiet ta’ din id-Deċiżjoni:

               (1)

               “rapport ta’ valutazzjoni” tfisser dokumentazzjoni bil-miktub li fiha: (a) rapport imħejji mill-awtoritajiet kompetenti rilevanti li jivvaluta l-konformita’ ta’ CSD mal-kriterju numru 2 għall-aċċess ta’ CSD; u (b) valutazzjoni mis-CSD nnifsu tal-konformità tiegħu mal-kriterji CSD numri 1, 3, 4 u 5 għall-aċċess ta’ CSD;

               (2)

               “bank ċentrali (BĊ)” tfisser il-Bank Ċentrali Ewropew, il-banek ċentrali nazzjonali (BĊNi) tal-Istati Membri li l-munita tagħhom hija l-euro, il-BĊNi tal-Istati Membri li l-munita tagħhom mhijiex l-euro (minn hawn ’il quddiem “BĊNi li mhux fiż-żona euro”), kwalsiasi bank ċentrali jew awtorità kompetenti rilevanti taż-Żona Ekonomika Ewropea (ŻEE) (minn hawn ’il quddiem “bank ċentrali taż-ŻEE”) u kwalsiasi bank ċentrali jew awtorità kompetenti rilevanti ta’ pajjiż barra ż-ŻEE (minn hawn ’il quddiem “bank ċentrali ieħor”), fejn il-munita ta’ dan il-BĊN li mhux fiż-żona euro, fiż-ŻEE jew ta’ bank ċentrali ieħor hija meqjusa eliġibbli skont l-Artikolu 18 tal-Linja Gwida BĊE/2010/2;

               (3)

               “kriterju numru 1 għall-aċċess ta’ CSD” tfisser il-kriterju stabbilit fl-Artikolu 15(1)(a) tal-Linja Gwida BĊE/2010/2, jiġifieri li CSDs huma eliġibbli għall-aċċess għas-servizzi T2S sakemm ikunu ġew notifikati lill-Awtorità Ewropea tat-Titoli u s-Swieq taħt l-Artikolu 10 tad-Direttiva 98/26/KE jew, fil-każ ta’ CSD minn pajjiż barra ż-ŻEE, joperaw taħt qafas legali u regolatorju li huwa ekwivalenti għal dak fis-seħħ fl-Unjoni;

               (4)

               “kriterju numru 2 għall-aċċess ta’ CSD” tfisser il-kriterju stabbilit fl-Artikolu 15(1)(b) tal-Linja Gwida BĊE/2010/2, jiġifieri li CSDs huma eliġibbli għall-aċċess għas-servizzi T2S sakemm ikunu ġew ivvalutati pożittivament mill-awtoritajiet kompetenti fil-konfront tar-Rakkomandazzjonijiet tas-Sistema Ewropea ta’ Banek Ċentrali/tal-Kumitat tar-Regolaturi Ewropej tat-Titoli dwar is-Sistemi ta’ Saldu tat-Titoli (minn hawn ‘il quddiem “ir-rakkomandazzjonijiet SEBĊ/CESR”) (4);

               (5)

               “kriterju numru 3 għall-aċċess ta’ CSD” tfisser il-kriterju stabbilit fl-Artikolu 15(1)(c) tal-Linja Gwida BĊE/2010/2, jiġifieri li CSDs huma eliġibbli għall-aċċess għas-servizzi T2S sakemm, fuq talba, jagħmlu kull titolu/Numru Internazzjonali għall-Identifikazzjoni tat-Titoli li għalih huma CSD emittent jew CSD emittent tekniku, disponibbli lil CSDs oħra fit-T2S;

               (6)

               “kriterju numru 4 għall-aċċess ta’ CSD” tfisser il-kriterju stabbilit fl-Artikolu 15(1)(d) tal-Linja Gwida BĊE/2010/2, jiġifieri li CSDs huma eliġibbli għall-aċċess għas-servizzi T2S sakemm jintrabtu li joffru lil CSDs oħra fit-T2S servizz ta’ kustodja bażiku fuq bażi non-diskriminatorja;

               (7)

               “kriterju numru 5 għall-aċċess ta’ CSD” tfisser il-kriterju stabbilit fl-Artikolu 15(1)(e) tal-Linja Gwida BĊE/2010/2, jiġifieri li CSDs huma eliġibbli għall-aċċess għas-servizzi T2S sakemm jintrabtu ma’ CSDs oħra fit-T2S li jwettqu s-saldu tal-flus tal-bank ċentrali fit-T2S jekk il-munita tkun disponibbli fit-T2S;

               (8)

               “awtoritajiet kompetenti rilevanti” tfisser il-BĊi u r-regolaturi b’kompetenza ta’ sorveljanza u jew/superviżorja fuq CSD speċifiku u responsabbli għall-valutazzjoni ta’ CSDs fil-konfront ta’ standards rikonoxxuti applikabbli;

               (9)

               “parti konnessa direttament” tfisser Parti tat-T2S b’faċilità teknika li tippermettilha taċċessa t-T2S u tuża s-servizzi ta’ saldu tat-titoli tagħha mingħajr il-ħtieġa li CSD jaġixxi bħala interfaċċja teknika;

               (10)

               “Parti tat-T2S” tfisser entità legali jew, f’ċerti swieq, individwu, li għandhom relazzjoni kuntrattwali ma’ CSD fit-T2S għall-ipproċessar tal-attivitajiet tagħhom marbutin mas-saldu fit-T2S, u li mhux neċessarjament għandhom kont tat-titoli mas-CSD;

               (11)

               “Bord għall-Programm T2S” tfisser il-korp ta’ ġestjoni tal-Eurosistema stabbilit skont Deċiżjoni BĊE/2009/6, kif definit fl-Artikolu 2 tal-Linja Gwida BĊE/2010/2, jew is-suċċessut tiegħu;

               (12)

               “Grupp Konsultattiv tat-T2S (GK)” tfisser il-forum definit fl-Artikolu 7 tal-Linja Gwida BĊE/2010/2;

               (13)

               “Ftehim dwar il-Parteċipazzjoni tal-Munita (FPM)” tfisser ftehim li għandhom jidħlu għalih l-Eurosistema u BĊN li mhux fiż-żona euro, jew awtorità responsabbli għal munita li mhijiex l-euro, sabiex issir it-tranżazzjoni ta’ saldu ta’ titoli fi flus tal-bank ċentrali f’muniti li mhumiex l-euro.

         Artikolu 2
   Suġġett u ambitu
   1.   Il-ħames kriterji li jiddeterminaw l-eliġibbiltà ta’ CSDs biex jaċċessaw is-servizzi T2S stabbiliti fl-Artikolu 15 tal-Linja Gwida BĊE/2010/2 (minn hawn ‘il quddiem il-“ħames kriterji għall-aċċess ta’ CSD”) għandhom ikunu implimentati skont il-proċeduri stabbiliti fl-Artikoli 3 sa 5 ta’ din id-Deċiżjoni u r-regoli fl-Anness.
   2.   Din id-Deċiżjoni m’għandhiex tapplika lil partijiet direttament konnessi li għandhom relazzjoni legali mas-CSDs.
   Artikolu 3
   Proċedura tal-applikazzjoni
   1.   Biex tapplika għal servizzi T2S, CSD għandu jissottometti: (a) applikazzjoni lill- Kunsill Governattiv, u (b) fil-ħin tal-migrazzjoni tiegħu għat-T2S, rapport ta’ valutazzjoni.
   2.   Ir-rapport ta’ valutazzjoni għandu jipprovdi evidenza illi s-CSD jikkonforma mal-ħames kriterji għall-aċċess ta’ CSD fil-ħin tal-migrazzjoni tiegħu għat-T2S, u jiddikjara l-grad ta’ implimentazzjoni ta’ kull kriterju għall-aċċess ta’ CSD skont il-kategoriji li ġejjin: konformi, parzjalment konformi u mhux applikabbli, u għandu jistabbilixxi r-raġunijiet, l-ispjegazzjonijiet u l-evidenza relevanti tas-CSD.
   3.   Il-Bord għall-Programm T2S għandu jissottometti proposta lill-Kunsill Governattiv, ibbażata fuq id-dokumentazzjoni fuq imsemmija, fuq applikazzjoni ta’ CSD biex jaċċessa servizzi T2S. Biex iħejji l-proposta tiegħu, il-Bord tal-Programm T2S jista’ jitlob kjarifi mingħand jew jissottometti domandi lis-CSD applikanti.
   4.   Wara s-sottomissjoni tal-proposta mill-Bord tal-Programm T2S, il-Kunsill Governattiv għandu jieħu deċiżjoni dwar applikazzjoni ta’ CSD u jikkomunikaha bil-miktub lil dik is-CSD sa mhux aktar tard minn xahrejn wara: (a) id-data tal-irċevuta tal-applikazzjoni; jew (b) id-data tal-irċevuta tat-tweġiba għal kull talba għal kjarifiki jew sottomissjoni ta’ mistoqsijiet mill-Bord tal-Programm T2S taħt il-paragrafu 3. Fejn il-Kunsill Governattiv jiċħad applikazzjoni, huwa għandu jagħti r-raġunijiet għal dan.
   Artikolu 4
   Proċedura biex tinkiseb deroga mill-kriterju ta’ aċċess għal CSD numru 5
   1.   CSD jista “jissottometti talba għal deroga mill-kriterju numru 5 għall-aċċess ta” CSD abbażi tas-sitwazzjoni operattiva jew teknika speċifika tiegħu.
   2.   Sabiex tiġi vvalutata talba għal deroga, is-CSD għandu jissottometti talba lill-Bord tal-Programm T2S u jipprovdi evidenza ta’ dan li ġej:

               (a)

               id-deroga hija għal volum ta’ saldu limitat ħafna bħala proporzjon tal-medja totali ta’ kuljum tal-istruzzjonijietykunsinna kontra l-istruzzjonijiet tal-ħlas irċevuti f’xahar fis-CSD, u l-kost tas-saldu ta’ dawn l-operazzjonijiet fit-T2S ikun eċċessiv għas-CSD;

               (b)

               is-CSD tkun waqqfet salvagwardji tekniċi u operattivi li jiżguraw illi d-deroga tibqa fil-limitu stabbilit fil-punt (a);

               (c)

               is-CSD ikun għamel kull sforz sabiex jissodisfa l-kriterju numru 5 għall-aċċess ta’ CSD.

         3.   Wara l-irċevuta ta’ talba bħal din għal deroga:

               (a)

               il-Bord tal-Programm T2S għandu jissottometti t-talba tas-CSD u l-prevalutazzjoni tiegħu lill-Grupp Konsultattiv tat-T2S;

               (b)

               il-Grupp Konsultattiv tat-T2S għandu jipprovdi lill-Bord tal-Programm T2S b’parir dwar it-talba mingħajkr dewmien u fi żmien xieraq biex dan jiġi kkunsidrat;

               (c)

               wara li jkun irċieva l-parir mingħand il-Grupp Konsultattiv tat-T2S, il-Bord tal-Programm T2S għandu jħejji valutazzjoni finali u jissottomettiha, flimkien mas-sett kollu tad-dokumenti, lill-Kunsill Governattiv;

               (d)

               il-Kunsill Governattiv għandu joħroġ deċiżjoni raġunata fuq talba għal deroga;

               (e)

               il-Bord tal-Programm T2S għandu jinforma lis-CSD u lill-Grupp Konsultattiv T2S bil-miktub dwar id-deċiżjoni raġunata tal-Kunsill Governattiv.

         4.   CSD indikat minn BĊ li ffirma CPA U jkun għażel saldu tat-tranżazzjonijiet tiegħu tal-politika monetarja fi flus tal-bank ċentrali barra t-T2S, għandu jissottometti talba għal deroga sabiex ikun jista’ jagħmel saldu ta’ dawn it-tranżazzjonijet tiegħu tal-politika monetarja fi flus tal-bank ċentrali barra t-T2S. F’każ bħal dan, għandha tingħata deroga bil-patt illi: (a) l-Eurosistema tkun irċeviet l-informazzjoni relevanti kollha dwar il-funzjonament tekniku ta’ dan is-saldu; u (b) dan is-saldu ma jkunx jeħtieġ bidliet lill-funzjonalità tat-T2S jew jeffettwaha b’mod negattiv. Il-BĊ li jagħmel l-indikazzjoni għandu jiġi mistieden jagħti l-opinjoni tiegħu dwar din it-talba għal deroga.
   5.   CSD b’deroga għandu jagħti rapport ta’ kull xahar lill-Bord tal-Programm T2S li jipprova illi huwa jkompli jikkonforma mad-deroga, inkluż il-limitu miftiehem stabbilit fil-paragrafu 2(a). CSD b’deroga skont il-paragrafu 4 għandu jagħti rapport ta’ kull xahar lill-Bord tal-Programm T2S dwar is-sitwazzjoni.
   6.   Fejn CSD b’deroga jeċċedi konsistentemente il-limitu miftiehem fil-paragrafu 2(a) fuq perijodu ta’ sitt xhur, il-Kunsill Governattiv għandu jirtira d-deroga minħabba n-nonkonformità mal-kriterju numru 5 għall-aċċess ta’ CSD u l-Bord tal-Programm T2S għandu jinnotifika lis-CSD skont il-każ.
   7.   Wara l-irtirar ta’ deroga, CSD jista’ jissottometti talba ġdida għal deroga skont il-proċedura stabbilita f’dan l-Artikolu.
   8.   Fejn hemm sitwazzjoni ta’ kriżi li jista’ jkollha impatt fuq l-istabbiltà finanzjarja ta’ pajjiż jew fuq il-kompitu tal-BĊ rilevanti li jissalvagwardja l-integrità tal-munita tiegħu u lit kun wasslet lill-BĊ tal-pajjiż ikkonċernat biex jimxi għal saldu ta’ kontinġenza bħala parti mill-pjan tiegħu għall-ġestjoni ta’ kriżi, CSD indikat minn dak il-BĊ għandu jissottometti talba lill-Bord tal-Programm T2S għal deroga temporanja mill-kriterju numru 5 għall-aċċess ta’ CSD, u jista’ jagħmel saldu b’mezz ieħor b’mod temporanju. Il-Kunsill Governattiv għandu joħroġ deċiżjoni rraġjunata fuq talba bħal din billi titqies l-opinjoni tal-BĊ rilevanti dwar is-sitwazzjoni li jistħoqqilha d-deroga temporanja mill-kriterju numru 5 għall-aċċess ta’ CSD. Il-BĊ rilevanti għandu jipprovdi lill-Bord tal-Programm T2S b’rapport, tal-anqas fuq bażi ta’ kull xahar, dwar l-evalwazzjoni tiegħu tas-sitwazzjoni.
   Artikolu 5
   Konformità kontinwa mal-ħames kriterji għall-aċċess ta’ CSD
   1.   CSD b’aċċess għas-servizzi T2S għandu jikkonforma, wara l-migrazzjoni għat-T2S, mal-ħames kriterji għall-aċċess ta’ CSD fuq bażi kontinwa u għandu:

               (a)

               jiżgura, b’mod partikolari, permezz ta’ valutazzjoni ta’ min joqgħod fuqha li ssir mis-CSD innifsu ta’ kull sena u appoġġata minn dokumentazzjoni rilevanti li ser ikompli jikkonforma mal-kriterji numru 1, 3, 4 u 5 għall-aċċess ta’ CSD. Il-valutazzjoni li ssir minnu stess ghandha tkun akkumpanjata mill-aktar valutazzjoni riċenti tal-konformità tas-CSD numru 2 għall-aċċess ta’ CSD li ssir mill-awtoritajiet kompetenti rilevanti;

               (b)

               jagħti minnufih lill-Bord tal-Programm T2S l-aktar valutazzjoni regolari jew ad hoc riċenti li tkun saret mill-awtoritajiet kompetenti rilevanti dwar il-konformità tiegħu mal-kriterju numru 2 għall-aċċess ta’ CSD;

               (c)

               jitlob valutazzjoni ġdida mill-awtoritajiet kompetenti rilevanti tal-konformità tiegħu mal-kriterju numru 2 għall-aċċess ta’ CSD f’każ ta’ bidliet materjali fis-sistema tas-CSD;

               (d)

               jinnotifika lill-Bord tal-Programm T2S fejn valutazzjoni ta’ awtorità kompetenti rilevanti jew valutazzjoni li ssir minnu stess tkun sabet non-konformità ma xi wieħed mill-ħames kriterji ta’ aċċess għal CSD;

               (e)

               wara talba mill-Bord tal-Programm T2S, jagħti rapport ta’ valutazzjoni li juri illi s-CSD għadu jikkonforma mal-ħames kriterji għall-aċċess ta’ CSD.

         2.   Bl-eċċezzjoni tal-kriterju numru 2 għall-aċċess ta’ CSD, il-Bord al-Programm T2S jista’ jwettaq il-valutazzjoni tiegħu stess u jimmonitorja l-konformità mal-ħames kriterji tal-aċċess għal CSD jew jitlob l-informazzjoni mingħand CSD. Fejn il-Bord tal-Programm T2S jiddeċiedi illi CSD ma jikkonformax ma’ wieħed mill-ħames ta’ kriterji għall-aċċess ta’ CSD, huwa għandu jniedi l-proċedura stabbilita fil-kuntratti mas-CSDs skont l-Artikolu 16 tal-Linja Gwida BĊE/2010/2.
   Artikolu 6
   Dħul fis-seħħ
   Din id-Deċiżjoni għandha tidħol fis-seħħ fil-jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Frankfurt am Main, is-16 ta’ Novembru 2011.

            Il-President tal-BĊE

         Mario DRAGHI

      (1)  ĠU L 166, 11.6.1998, p. 45.

      (2)  ĠU L 118, 12.5.2010, p. 65.

      (3)  ĠU L 102, 22.4.2009, p. 12.

      (4)  Disponibbli fuq is-sit elettroniku tal-Awtorità Ewropea tat-Titoli u s-Swieq fuq www.esma.europa.eu.

      ANNESS

         REGOLI DETTALJATI DWAR L-IMPLIMENTAZZJONI TAL-ĦAMES KRITERJI GĦALL-AĊĊESS TA’ DEPOŻITORJU ĊENTRALI TAT-TITOLI

      Għall-finijiet ta’ dan l-Anness:

                  —

                  “servizzi ta’ kustodja bażiċi” tfisser iż-żamma u l-amministrazzjoni ta’ titoli u strumenti finanzjarji oħra li huma ta’ proprjetà ta’ terza persuna minn entità inkarigata b’dawn il-kompiti. Dawn is-servizzi jinkludu l-konservazzjoni ta’ titoli, it-tqassim ta’ imgħax u dividends fuq it-titoli fiż-żamma u l-ipproċessar ta’ azzjonijiet korporattivi fuq dawn it-titoli;

                  —

                  “CSD investitur” tfisser, fil-kuntest ta’ links tad-depożitorju ċentrali tat-titoli (CSD), CSD li jiftaħ kont f’CSD ieħor (is-CSD emittent) sabiex ikunu jista’ jsir is-saldu ta’ tranżazzjonijiet tat-titoli trans-CSD;

                  —

                  “CSD emittent” tfisser is-CSD li fih it-titoli nħarġu u tqassmu f’isem l-emittent. Is-CSD emittent huwa resposnabbli għall-ipproċessar ta’ azzjonijiet korporattivi f’isem l-emittent. Is-CSD emittent izomm il-kontijiet fil-kotba tiegħu f’isem is-CSDs investituri għat-trasferiment ta’ titoli lis-CSDs emittenti;

                  —

                  “CSD emittent tekniku” tfisser CSD investitur li jżomm titoli ma’ CSD emittent li ma jipparteċipax fit-T2S u li huwa meqjus bħala CSD emittent għall-funzjonament tat-T2S fir-rigward ta’ dawn it-titoli;

                  —

                  “ishma ta’ fond ta’ investiment” tfisser porzjonijiet ta’ proprjetà fl-assi netti ta’ fond ta’ investiment li jirċevuhom l-investituri għall-investimenti tal-kapital li jagħmlu.

            I.   Dettalji dwar l-implimentazzjoni għall-kriterju numru 1 għall-aċċess ta’ CSD

      Sabiex jirċievi valutazzjoni pożittiva fil-konfront ta’ dan il-kriterju:

                  (a)

                  għal CSD li jinsab f’pajjiż taż-Żona Ekonomika Ewropea (ŻEE), is-CSD iridikun inkluż fil-lista ta’ sistemi indikati miżmuma skont l-Artikolu 10 tad-Direttiva 98/26/KE; u

                  (b)

                  għal CSD li tinsab f’pajiż li mhuwiex fiż-ŻEE, għandha tiġi ppreżentata opinjoni legali, kif aġġornata minn żmien għal żmien meta jkun hemm bidliet materjali li jistgħu jkollhom impatt fuq l-opinjoni legali jew fejn mitlub mill-Bord tal-Programm T2S, minn impriża approvata mill-Bord tal-Programm T2S, li tikkonferma illi s-CSD jopera taħt qafas legali u regolatorju ekwivalenti għal dak rilevanti fis-seħħ fl-Unjoni.

            II.   Dettalji dwar l-implimentazzjoni tal-kriterju numru 2 għall-aċċess ta’ CSD

      Fejn CSD ma jikkonformax fis-sħiħ mar-rakkomandazzjonijiet tas-SEBĊ/CESR, is-CSD rispettiv għandu jinforma lill-Bord tal-Programm T2S dwar id-dettalji relevanti u jagħti spjegazzjoni u evidenza fir-rigward fir-rigward ta’ dawk ir-rakkomandazzjonijiet tas-SEBĊ/CESR li ma jikkonformax magħhom. Is-CSD għandu jagħti wkoll lil-Bord tal-Programm T2S il-konklużjonijiet tal-awtoritajiet kompetenti rilevanti fir-rapport ta’ valutazzjoni. Il-konklużjonijiet tal-valutazzjoni għandhom jiġu pproċessati skont il-proċeduri tal-applikazzjoni għall-aċċess relevanti għas-servizzi T2S u konformità kontinwa mal-ħames kriterji għall-aċċess ta’ CSD. Fejn CSD b’aċċess għal servizzi T2S ma jibqax jikkonforma ma’ wieħed mill-ħames kriterji għall-aċċess ta’ CSD, il-Bord tal-Programm T2S għandu jniedi l-proċedura stipulata fil-kuntratti mas-CSDs.
      CSD iwettaq dan il-kriterju għall-aċċess ta’ CSD fejn:

                  (a)

                  għal CSD li tinsab f’pajjiż taż-ŻEE, l-awtoritajiet kompetenti relevanti jkunu taw lil dik is-CSD valutazzjoni pożittiva taħt ir-rakkomandazzjonijiet tas-SEBĊ/CESR; u

                  (b)

                  għal CSD li jinsab f’pajjiż li mhuwiex fiż-ŻEE, l-awtoritajiet kompetenti relevanti ikunu taw lil dik is-CSD valutazzjoni pożittiva taħt ir-rakkomandazzjonijiet tas-SEBĊ/CESR jew standards ekwivalenti, bħal ma huma l-istandards proprjetarji ta’ awtorità kompetenti relevanti jew ir-Rakkomandazzjonijiet tas-CPSS/tal-IOSCO (1). Fil-każ tal-aħħar, il-Bord tal-Programm T2S jew il-Kunsill Governattiv rispettivament għandu jkun mogħti evidenza illi s-CSD ikun ġie vvalutat fil-konfront ta’ standards ta’ livell u ta’ natura simili.

            Fejn il-valutazzjoni tal-awtoritajiet kompetenti relevanti jkun fiha informazzjoni kunfidenzjali, is-CSD għandu jagħti sommarju ġenerali jew il-konklużjoni tal-valutazzjoni biex juri l-livell ta’ konformità tiegħu.
      III.   Dettalji dwar l-implimentazzjoni tal-kriterju numru 3 għall-aċċess ta’ CSD

      CSD b’aċċess għal servizzi T2S mhuwiex meħtieġ li jżomm il-kontijiet u l-bilanċi kollha tiegħu fit-T2S għal kull titolu/ISIN li joħroġ jew li għalih huwa jaġixxi bħala CSD emittent tekniku. Madankollu huwa għandu jagħmel titolu/ISIN disponibbli mingħajr kost żejjed, mingħajr dewmien, u b’kuntratt li ma jimponix kundizjonijiet li mhumiex raġjonevoli fuq talbiet mill-utenti tas-CSD investitur fit-T2S. Xi ishma f’fond ta’ investiment jistgħu ma jkunux awtomatikament disponibbli lis-CSD investitur li jiftaħ kont mas-CSD emittent minħabba restrizzjonijiet legali fuq it-tqassim transkonfinali applikabbli lill-emittenti tal-ishma f’fond ta’ investiment.
      CSD emittent huwa mitlub jikkonforma mal-qafas regolatorju nazzjonali, iżda ma jistax jgħaddi l-kosts li jirriżultaw mill-applikazzjoni ta’ dan il-qafas lil CSDs oħrajn fit-T2S. Dan ir-rekwiżit jiżgura illi l-kosts tal-konformità mal-qafas regolatorju nazzjonali jibqgħu lokali u li jkun hemm ir-reċiproċità fost is-CSDs fit-T2S. Barra minn dan, dan ir-rekwiżit jippromwovi proċessi ta’ saldu armonizzati fit-T2S sa fejn possibbli.
      CSD emittent huwa mitlub jikkonforma mal-qafas regolatorju nazzjonali, iżda għandu jappoġġja lil CSD investitur li jitlob aċċess u ma jistax japplika kost ta’ saldu addizzjonali. Kull dewmien ikkawżat minn konformità mal-qafas regolatorju nazzjonali għandu japplika b’mod ugwali lill-partijiet kollha.
      Is-CSD investitur jista’ jitlob titolu/ISIN illi għadu mhuwiex disponibbli fit-T2S mingħand is-CSD emittent rispettiv jew is-CSD emittent tekniku. Malli jirċievi talba bħal din, is-CSD emittent jew is-CSD emittent tekniku jdaħħal id-data ta’ referenza kollha tat-titolu fit-T2S u jagħmilha aċċessibbli fil-qafas ta’ żmien definit fil-Manwal tal-Proċeduri Operattivi li jrid jiġi mogħti mill-Eurosistema lis-CSDs u lill-BĊi.
      Sakemm is-CSD investitur ikun iffirma l-kundizzjonijiet kuntrattwali, is-CSD emittent jiftaħ, mingħajr dewmien żwjjed, tal-anqas kont tat-titoli wieħed għal titolu/ISIN speċifiku għas-CSD investiture. Iċ-ċaħda minn CSD emittent li jiftaħ kont tat-titoli u li jipprovdi lis-CSD investitur bl-aċċess għat-titoli tas-CSD emittent tikkostitwixxi non-konformità mal-kriterju numru 3 għall-aċċess ta’ CSD.
      Is-CSD investitur għandu jirrapporta lill-Bord tal-Programm T2S kull każ ta’ non-konformità mal-kriterju numru 3 għall-aċċess ta’ CSD minn CSD emittent. Skont in-natura u l-okkorrenza ta’ non-konformità, il-Bord tal-Programm T2S jiddetermina jekk is-CSD emittent jurix nuqqas konsistenti li jikkonforma, f’liema każ tapplika l-proċedura stipulata fil-kuntrattu mas-CSDs, skont l-Artikolu 16 tal-Linja Gwida BĊE/2010/2.
      IV.   Dettalji dwar l-implimentazzjoni tal-kriterju numru 4 għall-aċċess ta’ CSD

      Dan il-kriterju għall-aċċess ta’ CSD jikkonforma mal-Linja Gwida dwar l-Aċċess u l-Interoperabbiltà (2) li jgħid illi CSDs investituri għandhom ikollhom aċċess għal servizzi tas-CSD emittent abbażi tal-istess termini u kundizzjonijiet li taħthom jingħataw lil kull parteċipant standard ieħor tas-CSD emittent.
      Sabiex CSD investitur jipprovdi servizzi ta’ saldu għal titoli maħruġin minn CSD emittent, is-CSD investitur għandu jipprovdi wkoll lill-parteċipanti tiegħu bis-servizzji ta’ kustodja bażiċi fir-rigward ta’ dawk it-titoli. It-T2S joffri l-parti ewlenija ta’ saldu ta’ flus kontanti u titoli fi flus tal-bank ċentrali, fejn is-servizzi ta’ kustodja bażiċi huma pprovduti barra t-T2S.
      Is-CSD emittent għandu jikkonforma mal-Istandards tas-Subgrupp dwar l-Azzjonijiet Korporattivi tat-T2S (3) u l-istandards jew prattiċi tas-suq kollha relevanti tat-T2S.
      Is-CSD investitur għandu jiġi ttrattat bħal kull klijent ieħor tas-CSD emittent. CSD emittent ma jistax jimponi xkiel tekniċi jew joffri kundizzjonijiet preferenzjali lil CSDs investituri biex jaċċessaw servizzi ta’ kustodja bażiċi.
      V.   Dettalji dwar l-implimentazzjoni tal-kriterju numru 5 għall-aċċess ta’ CSD

      Għandhom jinżammu kundizzjonijiet ugwali bejn is-swieq tal-investimenti diretti u dawk indiretti fl-implimentazzjoni tal-kriterju numru 5 għall-aċċess ta’ CSD. CSD minn suq tal-investmenti diretti jista’, fil-prinċipju, jagħmel migrazzjoni għat-T2S jew billi jintegra t-titoli kollha tiegħu fit-T2S jew billi juża l-mudell imtarraġ li jħalli l-kontijiet tal-partijiet tekniċi fit-T2S u l-kontijiet tal-investitur aħħari fil-pjattaforma tas-CSD lokali. Il-kriterju numru 5 għall-aċċess ta’ CSD huwa mwettaq bis-sħiħ fejn suq tal-investimenti diretti jagħżel li jintegra bis-sħiħ u jżomm il-kontijiet tat-titoli kollha tiegħu fit-T2S. Madankollu, fejn suq tal-investimenti diretti jagħżel li jemigra għat-T2S permezz tal-mudell imtarraġ, il-valutazzjoni tal-Bord tal-Programm T2S dwar il-proċessi assoċjati ġewwa u barra mit-T2S, li jikkunsidraw l-essenza tal-kriterju numru 5 għall-aċċess ta’ CSD, għandha tindika jekk is-suq jeħtieġx li jitlob deroga mill-kriterju numru 5 għall-aċċess ta’ CSD.

         (1)  Rakkomandazzjonijiet tal-Kumitat dwar is-Sistemi ta’ Pagament u Saldu (CPSS)/Kumitat Tekniku tal-Organizzazzjoni Internazzjonali tal-Kummissjonijiet tat-Titoli (IOSCO) għas-sistemi ta’ saldu tat-titoli, disponibbli fuq il-websajt tal-Bank għall-Ħlasijiet Internazzjonali fuq www.bis.org

         (2)  Il-Linja Gwida dwar l-Aċċess u l-Interoperabbiltà tat-28 ta’ Ġunju 2007, li tiddefinixxi l-prinċipji u l-kundizzjonijiet għall-aċċessu l-interoperabbiltà skont il-Kodiċi ta’ Kondotta, disponibbli fuq is-sit elettroniku tal-Kummissjoni Ewropea fuq http://ec.europa.eu.

         (3)  Disponibbli fis-sit elettroniku tal-BĊE fuq www.ecb.europa.eu.


title: 2008/847/KE: Deċiżjoni tal-Kunsill ta’ l- 4 ta’ Novembru 2008 dwar l-eliġibilità tal-pajjiżi ta’ l-Asja Ċentrali skond id-Deċiżjoni 2006/1016/KE li tagħti garanzija Komunitarja lill-Bank Ewropew ta’ l-Investiment kontra telf minn self u garanziji għal self għal proġetti barra mill-Komunità

text:
               12.11.2008

               MT

               Il-Ġurnal Uffiċjali ta’ l-Unjoni Ewropea

               L 301/13

         DEĊIŻJONI TAL-KUNSILL
   ta’ l-4 ta’ Novembru 2008
   dwar l-eliġibilità tal-pajjiżi ta’ l-Asja Ċentrali skond id-Deċiżjoni 2006/1016/KE li tagħti garanzija Komunitarja lill-Bank Ewropew ta’ l-Investiment kontra telf minn self u garanziji għal self għal proġetti barra mill-Komunità
   (2008/847/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 181a tiegħu,
   Wara li kkunsidra l-proposta mill-Kummissjoni,
   Wara li kkunsidra l-opinjoni tal-Parlament Ewropew,
   Billi:

               (1)

               Skond l-Artikolu 2 tad-Deċiżjoni tal-Kunsill 2006/1016/KE (1), għall-pajjiżi elenkati fl-Anness I u mmarkati b’asterisk (“*“) u għal oħrajn li mhumiex elenkati fl-Anness I, eliġibilità għall-finanzjament mill-Bank Ewropew ta’ l-Investiment (BEI) taħt il-garanzija Komunitarja hija deċiża mill-Kunsill fuq bażi ta’ każ b’każ skond il-proċedura prevista fl-Artikolu 181a(2) tat-Trattat.

               (2)

               L-Anness I għad-Deċiżjoni 2006/1016/KE jinkludi ħames pajjiżi ta’ l-Asja Ċentrali, jiġifieri l-Każakistan, il-Kirgistan, it-Taġikistan, it-Turkmenistan u l-Użbekistan, fost il-pajjiżi mmarkati b’*.

               (3)

               Fl-Istrateġija ta’ l-UE għal sħubija ġdida ma’ l-Asja Ċentrali, adottata mill-Kunsill Ewropew fil-laqgħa tiegħu tal-21 u t-22 ta’ Ġunju 2007, huwa enfasizzat li l-BEI għandu jkollu rwol importanti fil-finanzjament ta’ proġetti ta’ interess għall-UE fl-Asja Ċentrali.

               (4)

               Peress li l-kondizzjonijiet makro-ekonomiċi li jippredominaw fil-pajjiżi ta’ l-Asja Ċentrali, u b’mod partikolari s-sitwazzjoni rigward il-finanzi esterni u s-sostenibilità tad-dejn, tjiebu fl-aħħar snin b’riżultat tat-tkabbir ekonomiku qawwi u linji politiċi makro-ekonomiċi prudenti, dawk il-pajjiżi għandhom jingħataw aċċess għall-finanzjament mill-BEI,

         IDDEĊIEDA KIF ĠEJ:
   Artikolu 1
   Il-Każakistan, il-Kirgistan, it-Taġikistan, it-Turkmenistan u l-Użbekistan għandhom ikunu eliġibbli għall-finanzjament mill-BEI taħt il-garanzija Komunitarja skond id-Deċiżjoni 2006/1016/KE.
   Artikolu 2
   Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f’Il-Ġurnal Uffiċjali ta’ l-Unjoni Ewropea.

      Magħmula fi Brussell, 4 ta’ Novembru 2008.

            Għall-Kunsill

            Il-President

         C. LAGARDE

      (1)  ĠU L 414, 30.12.2006, p. 95.


title: Deċiżjoni tal-Parlament Ewropew u tal-Kunsill tas- 17 ta' Novembru 2005 dwar il-mobilizzazzjoni tal-Fond ta' Solidarjetà ta' l-Unjoni Ewropea skond punt 3 tal-Ftehim Interistituzzjonali tas- 7 ta' Novembru 2002 bejn il-Parlament Ewropew, il-Kunsill u l-Kummissjoni dwar il-finanzjament tal-Fond ta' Solidarjetà ta' l-Unjoni Ewropea li jissupplimenta l-Ftehim Interistituzzjonali tas- 6 ta' Mejju 1999 dwar id-dixxiplina tal-baġit u titjib fil-proċedura tal-baġit

text:
               29.9.2006

               MT

               Il-Ġurnal Uffiċjali ta’ l-Unjoni Ewropea

               3

         DEĊIŻJONI TAL-PARLAMENT EWROPEW U TAL-KUNSILL
   tas-17 ta' Novembru 2005
   dwar il-mobilizzazzjoni tal-Fond ta' Solidarjetà ta' l-Unjoni Ewropea skond punt 3 tal-Ftehim Interistituzzjonali tas-7 ta' Novembru 2002 bejn il-Parlament Ewropew, il-Kunsill u l-Kummissjoni dwar il-finanzjament tal-Fond ta' Solidarjetà ta' l-Unjoni Ewropea li jissupplimenta l-Ftehim Interistituzzjonali tas-6 ta' Mejju 1999 dwar id-dixxiplina tal-baġit u titjib fil-proċedura tal-baġit
   (2006/12/KE)
   IL-PARLAMENT EWROPEW U L-KUNSILL TA' L-UNJONI EWROPEA,
   Wara li kkunsidraw il-Ftehim Interistituzzjonali tas-7 ta' Novembru 2002 bejn il-Parlament Ewropew, il-Kunsill u l-Kummissjoni dwar il-finanzjament tal-Fond ta' Solidarjetà ta' l-Unjoni Ewropea li jissupplimenta il-Ftehim Interistituzzjonali tas-6 ta' Mejju 1999 dwar id-dixxiplina tal-baġit u titjib fil-proċedura tal-baġit (1), u b'mod partikolari il-punt 3 tiegħu,
   Wara li kkunsidraw ir-Regolament tal-Kunsill (KE) Nru 2012/2002 tal-11 ta' Novembru 2002 li jistabbilixxi il-Fond ta' Solidarjetà ta' l-Unjoni Ewropea (2),
   Wara li kkunsidraw il-proposta tal-Kummissjoni,
   Filwaqt li:

               (1)

               L-Unjoni Ewropea waqqfet Fond ta' Solidarjetà (il-“Fond”) biex turi solidarjetà mal-popolazzjonijiet tar-reġjuni milquta minn diżastri.

               (2)

               L-Isvezja, l-Estonja, il-Latvja u l-Litwanja ippreżentaw l-applikazzjonijiet tagħhom sabiex jimmobilizzaw il-Fond fi żmien l-iskadenza ta' għaxar ġimgħat, stabbilit fl-Artikolu 4 tar-Regolament (KE) Nru 2012/2002, wara diżastru kkawżat minn tempesta.

               (3)

               Il-Ftehim Interistituzzjonali tas-7 ta' Novembru 2002 jippermetti l-mobilizzazzjoni tal-Fond fil-limitu annwali ta' EUR biljun.

               (4)

               Id-diżastru kkawżat mit-tempesta fl-Isvezja, fl-Estonja, fil-Latvja u fil-Litwanja fit-8 ta' Jannar 2005 jilħaq il-kriterji għall-mobilizzazzjoni tal-Fond,

         IDDEĊIDEW KIF ĠEJ:
   Artikolu 1
   Il-Fond se jiġi mmobilizzat biex jipprovdi s-somma ta' EUR 92 880 830 bħala allokazzjoni ta' impenn mill-baġit ġenerali ta' l-Unjoni Ewropea għas-sena finanzjarja 2005.
   Artikolu 2
   Din id-Deċiżjoni se tiġi ppubblikata fil-Ġurnal Uffiċjali ta' l-Unjoni Ewropea.

      Magħmul fi Strasburgu, nhar is-17 ta' Novembru 2005

            Għall-Parlament Ewropew

            Il-President

         J. BORRELL FONTELLES

            Għall-Kunsill

            Il-President

         C. CLARKE

      (1)  ĠU C 283, 20.11.2002, p. 1.

      (2)  ĠU L 311, 14.11.2002, p. 3.


title: Id-Deċiżjoni tal-Kummissjoni ta' l- 4 ta' Ġunju 2004 li temenda l-koeffiċjenti korrettivi implimentati mill- 1 ta' Awwissu , l- 1 ta' Settembru , l- 1 ta' Ottubru , l- 1 ta' Novembru u l- 1 ta' Diċembru 2003 għall-pagi tal-funzjonarji tal-Komunitajiet Ewropej kkonċernati fil-pajjiżi terzi

text:
               12.10.2005

               MT

               Il-Ġurnal Uffiċjali ta’ l-Unjoni Ewropea

               5

         ID-DEĊIŻJONI TAL-KUMMISSJONI
   ta' l-4 ta' Ġunju 2004
   li temenda l-koeffiċjenti korrettivi implimentati mill-1 ta' Awwissu, l-1 ta' Settembru, l-1 ta' Ottubru, l-1 ta' Novembru u l-1 ta' Diċembru 2003 għall-pagi tal-funzjonarji tal-Komunitajiet Ewropej kkonċernati fil-pajjiżi terzi
   (2004/509/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat l-istatut tal-funzjonarji tal-Komunitajiet Ewropej u s-sistema applikabbli għall-aġenti l-oħra ta' dawn il-Komunitajiet, stabbiliti bir-Regolament (KEE, Euratom, KEFA) Nru 259/68 (1), emendat l-aħħar bir-Regolament (KE, KEFA, Euratom) Nru 2182/2003 (2), u partikolarment l-Artikolu 13, it-tieni daħla, ta' l-Anness X tagħha,
   Billi:

               (1)

               Skond ir-Regolament (KE, KEFA, Euratom) Nru 64/2004 (3) tal-Kunsill ġew stabbiliti, f'konformità ma' l-Artikolu 13, l-ewwel daħla, ta' l-Anness X ta' l-istatut, il-koeffiċjenti korrettivi li jikkonċernaw, mill-1 ta' Lulju 2003, il-pagi mħallsa, fil-munita tal-pajjiż ikkonċernat, lill-funzjonarji kkonċernati tal-pajjiżi terzi.

               (2)

               Tul dawn l-aħħar xhur, il-Kummissjoni għamlet diversi emendi ta' dawn il- koeffiċjenti korrettivi (4), f'konformità ma' l-Artikolu 13, it-tieni daħla, ta' l-Anness X ta' l-istatut.

               (3)

               Hemm bżonn li jinbidlu x'uħud minn dawn il-koeffiċjenti korrettivi, skond l-Artikolu 13, it-tieni daħla, ta' l-Anness X ta' l-istatut, mill-1 ta' Awwissu, l-1 ta' Settembru, l-1 ta' Ottubru, l-1 ta' Novembru, l-1 ta' Diċembru 2003 peress li, skond l-informazzjoni fl-istatistiċi li għandha l-Kummissjoni, id-differenza ta' l-għoli tal-ħajja, kkalkulat skond il-koeffiċjenti korrettivi, irriżultat, għal ċerti pajjiżi terzi, ogħla minn 5 % mill-aħħar stipulazzjoni u emenda.

         IDDEĊIDIET:
   Artikolu uniku
   B'effett mill-1 ta' Awwissu, l-1 ta' Settembru, l-1 ta' Ottubru, l-1 ta' Novembru u l-1 ta' Diċembru 2003, il-koeffiċjenti korrettivi, applikabbli għall-pagi tal-funzjonarji kkonċernati fil-pajjiżi terzi mħallsin bil-munita tal-pajjiż ikkonċernat, huma emendati kif imniżżel fl-Anness.
   Ir-rati ta' kambju utilizzati għall-kalkolu ta' dawn il-pagi huma dawk utilizzati għal-baġit globali tal-Komunitajiet Ewropej għax-xahar ta' qabel id-dati msemmija fl-ewwel daħla.

      Magħmul fi Brussell, fl-4 ta' Gunju 2004.

            Għall-Kummissjoni

         Erkki LIIKANEN

            Membru tal-Kummissjoni

      (1)  ĠU L 56 ta' l-04.03.1968, p. 1.

      (2)  ĠU L 327 tas-16.12.2003, p. 3.

      (3)  ĠU L 10 tas-16.01.2004, p. 1.

      (4)  ĠU L 308 tal-25.11.2003, p. 25.

      ANNESS

                  PAJJIŻ IKKONĊERNAT

                  Koeffiċjenti korrettivi Awwissu 2003

                  L-ebda

                  PAJJIŻ IKKONĊERNAT

                  Koeffiċjenti korrettivi Settembru 2003

                  Ir-Repubblika Dominikana

                  43,5

                  PAJJIŻ IKKONĊERNAT

                  Koeffiċjenti korrettivi Ottubru 2003

                  Il-Gambja

                  35,0

                  PAJJIŻ IKKONĊERNAT

                  Koeffiċjenti korrettivi Novembru 2003

                  L-Eritrea

                  43,4

                  Ir-Repubblika Dominikana

                  51,0

                  Il-Venezwela

                  73,8

                  PAJJIŻ IKKONĊERNAT

                  Koeffiċjenti korrettivi Diċembru 2003

                  L-Angola

                  116,6

                  Il-Ġamajka

                  83,0

                  Il-Mozambik

                  73,5

                  Ir-Rumanija

                  50,0


title: Id-Deċiżjoni tal-Kunsill tal-21 ta' Ġunju 1989 dwar il-konklużjoni ta' Protokoll Supplimentari tal-Ftehim bejn il-Komunità Ekonomika Ewropea u r-Renju tan-Norveġja li tikkonċerna l-eliminazzjoni ta' restrizzjonijiet kwantitattivi eżistenti u l-prevenzjoni ta' restrizzjonijiet kwantitattivi ġodda li jaffettwaw l-esportazzjoni jew miżuri li għandhom effett ekwivalenti

text:
Avviż Legali Importanti

|

31989D0546

Official Journal L 295 , 13/10/1989 P. 0014 - 0014

		Id-Deċiżjoni tal-Kunsilltal-21 ta' Ġunju 1989dwar il-konklużjoni ta' Protokoll Supplimentari tal-Ftehim bejn il-Komunità Ekonomika Ewropea u r-Renju tan-Norveġja li tikkonċerna l-eliminazzjoni ta' restrizzjonijiet kwantitattivi eżistenti u l-prevenzjoni ta' restrizzjonijiet kwantitattivi ġodda li jaffettwaw l-esportazzjoni jew miżuri li għandhom effett ekwivalenti(89/546/KEE)IL-KUNSILL TAL-KOMUNITAJIET EWROPEJ,Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 113 tiegħu,Wara li kkunsidra l-proposta tal-Kummissjoni,Billi l-Ftehim bejn il-Komunità Ekonomika Ewropea u r-Renju tan-Norveġja [1], iffirmat fi Brussell fl-14 ta' Mejju 1973, ma jipprovdix għall-projbizzjoni ta' restrizzjonijiet kwantitattivi li jaffettwaw esportazzjonijiet u miżuri li għandhom effett ekwivalenti;Billi huwa fl-interess tal-Komunità Ekonomika Ewropea u r-Renju tan-Norveġja li jippromwovu ċ-ċirkolazzjoni ħielsa ta' materji primi u merkanzija billi jneħħu xi restrizzjonijiet u miżuri bħal dawn u billi jipprevienu l-ħolqien ta' restrizzjonijiet jew miżuri ġodda li jaffettwaw il-kummerċ tagħhom bejn xulxin;Billi huwa meħtieġ kemm li jsiru arranġamenti għal tneħħija f'fażijiet ta' restrizzjonijiet korrenti li jaffettwaw ċerti prodotti jew miżuri billi jkollhom effett ekwivalenti u kif ukoll li jiġi pprovdut għal miżuri ta' salvagward fil-każ jew ta' esportazzjoni mill-ġdid lejn pajjiżi terzi kontra liema l-Parti fil-Kuntratt li qed jesporta jżomm restrizzjonijiet jew miżuri li għandhom effett ekwivalenti jew fil-każ ta' nuqqas serju ta' prodott partikolari;Billi taħt l-Artikolu 32(1) tal-Ftehim, il-Partijiet fil-Kuntratt jistgħu, fl-interess ta' l-ekonomiji tagħhom, jiżviluppaw ir-relazzjonijiet stabbiliti mill-Ftehim billi jestenduh għal oqsma mhux koperti minnu;Billi l-Kummissjoni żammet negozjati mar-Renju tan-Norveġja, li rrisultaw fi Protokoll,IDDEĊIEDA KIF ĠEJ:L-Artikolu 1Is-Supplimentari tal-Ftehim bejn il-Komunità Ekonomika Ewropea u r-Renju tan-Norveġja li jikkonċerna l-eliminazzjoni ta' restrizzjonijiet kwantitattivi eżistenti u l-prevenzjoni ta' restrizzjonijiet kwantitattivi ġodda li jaffettwaw esportazzjonijiet jew miżuri li għandhom effett ekwivalenti huwa hawnhekk approvat f' isem il-Komunita.It-test tal-Protokoll huwa anness ma' din id-Deċiżjoni.L-Artikolu 2Il-President tal-Kunsill għandu jibgħat n-notifika pprovduta fl-Artikolu 4 tal-Protokoll Supplimentari.L-Artikolu 3Din id-Deċiżjoni għandha tidħol fis-seħħ fil-jum ta' wara l-pubblikazzjoni tagħha fil-Ġurnal Uffiċjali tal-Komunitajiet Ewropej.Magħmula fil-Lussemburgu, fil-21 ta' Ġunju 1989.Għall-KunsillIl-PresidentC. Aranzadi[1] ĠU L 171, tas-27.6.1973, p. 2.--------------------------------------------------


title: Deċiżjoni tal-Kunsill tat- 22 ta' Diċembru 2004 li tagħti garanzija Komunitarja lill-Bank Ewropew ta’ l-Investiment kontra telf taħt self għal ċerti tipi ta’ proġetti fir-Russja, l-Ukraina, il-Moldova u l-Belarus

text:
               13.6.2006

               MT

               Il-Ġurnal Uffiċjali ta’ l-Unjoni Ewropea

               68

         DEĊIŻJONI TAL-KUNSILL
   tat-22 ta' Diċembru 2004
   li tagħti garanzija Komunitarja lill-Bank Ewropew ta’ l-Investiment kontra telf taħt self għal ċerti tipi ta’ proġetti fir-Russja, l-Ukraina, il-Moldova u l-Belarus
   (2005/48/KE)
   IL-KUNSILL TA’ L-UNJONI EWROPEA
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 181A tiegħu,
   Wara li kkunsidra l-proposta mill-Kummissjoni,
   Wara li kkunsidra l-opinjoni tal-Parlament Ewropew (1),
   Billi:

               (1)

               B’sostenn għall-politika tal-Pajjiżi Ġirien ta’ l-Unjoni Ewropea, il-Kunsill jixtieq jagħmilha possibbli għall-Bank Ewropew ta’ l-Investiment (EIB) li jagħti self għal ċerti tipi ta’ proġetti fir-Russja u fl-Istati Indipendenti Ġodda tal-Punent (“WNIS”), jiġifieri l-Belarus, il-Moldova u l-Ukraina.

               (2)

               B’sostenn għall-inizjattiva tad-Dimensjoni tat-Tramuntana mnedija mill-Kunsill ta’ Ħelsinki ta’ Diċembru 1999, id-Deċiżjoni tal-Kunsill 2001/777/KE tas-6 ta’ Novembru 2001 li tagħti garanzija Komunitarja lill-Bank Ewropew ta’ l-Investiment kontra telf taħt azzjoni ta’ self speċjali għal proġetti ambjentali magħżula fil-baċin tar-Russja tal-Baħar Baltiku taħt id-Dimensjoni tat-Tramuntana (2) ġiet adottata.

               (3)

               Is-self ta’ l-EIB taħt id-Deċiżjoni 2001/777/KE issa qed joqrob lejn il-limitu massimu tiegħu.

               (4)

               Fil-konklużjonijiet tiegħu, il-Kunsill ta’ l-Ecofin tal-25 ta’ Novembru 2003 approva allokazzjoni addizzjonali għal self lir-Russja u lid-WNIS mill-EIB, bħala żvilupp ieħor tad-Deċiżjoni 2001/777/KE għal proġetti fl-oqsma fejn l-EIB għandu vantaġġ komparattiv u fejn hemm domanda għal kreditu li ma ġietx issodisfata. L-oqsma fejn l-EIB hu kkunsidrat li għandu “vantaġġ komparattiv” huma: l-ambjent kif ukoll l-infrastruttura tat-trasport, it-telekomunikazzjoni u l-enerġija fuq assi prijoritarji tar-rettikolat Trans-Ewropew (“TEN”) li għandhom implikazzjonijiet trans-konfini għal xi Stat Membru.

               (5)

               Il-mandat ta’ self għandu jkun soġġett, min-naħa waħda, għal kondizzjonalità xierqa konsistenti ma’ ftehim ta’ livell għoli ta’ l-UE dwar aspetti politiċi u makro-ekonomiċi, u ma’ istituzzjonijiet finanzjarji internazzjonali oħra dwar aspetti settorjali u ta’ proġett, u min-naħa l-oħra, għal tqassim ta’ xogħol xieraq bejn l-EIB u l-Bank Ewropew għar-Rikostruzzjoni u l-Iżvilupp (EBRD).

               (6)

               Il-finanzjament ta’ l-EIB għandu jkun amministrat skond il-kriterji u l-proċeduri normali ta’ l-EIB, inklużi miżuri xierqa ta’ kontroll, kif ukoll skond ir-regoli u l-proċeduri rilevanti li jikkonċernaw il-Qorti ta’ l-Awdituri u l-OLAF, b’tali mod li jiġu sostnuti l-linji politiċi Komunitarji. Għandu jkun hemm konsultazzjoni regolari bejn l-EIB u l-Kummissjoni biex tiġi żgurata kordinazzjoni ta’ prijoritajiet u attivitajiet fil-pajjiżi in kwistjoni u biex jitkejjel il-progress lejn it-twettiq ta’ l-għanijiet ta’ politika rilevanti tal-Komunità.

               (7)

               Din id-deċiżjoni ser jittieħed kont tagħha fil-qafas tal-valutazzjoni sħiħa f’Diċembru 2006 tal-mandat ta’ self ġenerali ta’ l-EIB għal proġetti barra l-Unjoni Ewropea.

         IDDEĊIEDA KIF ĠEJ:
   Artikolu 1
   Għan
   Il-Komunità għandha tagħti lill-Bank Ewropew ta’ l-Investiment (minn hawn ’il quddiem “l-EIB”) garanzija fir-rigward tal-pagamenti kollha li ma rċeviex iżda li huma dovuti fir-rigward ta’ krediti miftuħa, skond il-kriterji normali tiegħu u b’sostenn għall-għanijiet rilevanti ta’ politika esterna tal-Komunità, għal proġetti ta’ investiment imwettqa fir-Russja u fl-Istati Indipendenti Ġodda tal-Punent, jiġifieri l-Belarus, il-Moldova u l-Ukraina.
   Artikolu 2
   Proġetti eliġibbli
   Proġetti eliġibbli ta’ interess sinifikanti għall-Unjoni Ewropea għandhom ikunu fis-setturi li ġejjin:

               —

               l-ambjent;

               —

               l-infrastruttura tat-trasport, it-telekomunikazzjoni u l-enerġija fuq assi prijoritarji tar-rettikolat Trans-Ewropew (“TEN”) li għandhom implikazzjonijiet trans-konfini għal xi Stat Membru.

         Artikolu 3
   Limitu massimu u kondizzjonijiet
   1.   Il-limitu globali tal-krediti miftuħa għandu jkun EUR 500 miljun.
   2.   L-EIB għandu jibbenefika minn garanzija Komunitarja eċċezzjonali ta’ 100 %, li għandha tkopri l-ammont totali tal-krediti miftuħa taħt din id-Deċiżjoni u s-somom kollha relatati.
   3.   Proġetti ffinanzjati minn self li għandu jkun kopert mill-garanzija għandhom jissodisfaw il-kriterji li ġejjin:

               (a)

               eliġibbiltà skond l-Artikolu 2;

               (b)

               koperazzjoni, u fejn hu xieraq ko-finanzjament, mill-EIB ma’ instituzzjonijiet finanzjarji internazzjonali oħra sabiex jiġi żgurat li r-riskju jinqasam b’mod raġonevoli u jkun hemm kondizzjonalità ta’ proġett xierqa.

         L-EIB għandu jaqsam ix-xogħol b’mod xieraq ma’ l-EBRD, skond modalitajiet miftiehma reċiprokament, u għandu jirrapporta għaldaqstant skond l-Artikolu 5. B’mod partikolari, l-EIB għandu jieħu vantaġġ mill-esperjenza ta’ l-EBRD fir-Russja u fid-WNIS.
   Artikolu 4
   Eliġibbiltà ta’ pajjiżi individwali
   Pajjiżi individwali għandhom isiru eliġibbli taħt il-limitu massimu skond u meta huma jissodisfaw kondizzjonalità xierqa konsistenti ma’ ftehim ta’ livell għoli ta’ l-Unjoni Ewropea mal-pajjiż in kwistjoni dwar aspetti politiċi u makro-ekonomiċi. Il-Kummissjoni għandha tiddetermina meta pajjiż individwali jkun issodisfa l-kondizzjonalità xierqa u għandha tinnotifika lill-EIB b’dan.
   Artikolu 5
   Rapportar
   Il-Kummissjoni għandha tinforma lill-Parlament Ewropew u lill-Kunsill kull sena dwar l-operazzjonijiet ta’ self imwettqa taħt din id-Deċiżjoni u għandha, fl-istess ħin, tissottometti valutazzjoni ta’ l-implimentazzjoni ta’ din id-Deċiżjoni u tal-kordinazzjoni bejn l-istituzzjonijiet finanzjarji internazzjonali involuti fil-proġetti.
   Dik l-informazzjoni għandha tinkludi valutazzjoni tal-kontribut tas-self taħt din id-Deċiżjoni għat-twettiq ta’ l-għanijiet rilevanti ta’ politika esterna tal-Komunità.
   Għall-finijiet ta’ l-ewwel u t-tieni paragrafi, l-EIB għandu jittrasmetti lill-Kummissjoni l-informazzjoni xierqa.
   Artikolu 6
   Tul ta’ żmien
   Il-garanzija għandha tkopri self iffirmat sal-31 ta’ Jannar 2007.
   Jekk, sa l-iskadenza ta’ dan il-perijodu, is-self mogħti mill-EIB ma jkunx laħaq il-limitu massimu globali msemmi fl-Artikolu 3(1), il-perijodu għandu jiġi estiż awtomatikament b’sitt xhur.
   Artikolu 7
   Dispożizzjonijiet finali
   1.   Din id-Deċiżjoni għandu jkollha effett fid-data ta’ l-adozzjoni tagħha.
   2.   L-EIB u l-Kummissjoni għandhom jistabbilixxu t-termini li fuqhom għandha tingħata l-garanzija.

      Magħmula fi Brussell, nhar it-22 ta' Diċembru 2004.

            Għall-Kunsill

            Il-President

         C. VEERMAN

      (1)  Opinjoni mogħtija nhar il-14 ta' Diċembru 2004 (Għadha mhux ippubblikata fil-Ġurnal uffiċjali).

      (2)  ĠU L 292, 9.11.2001, p. 41.


title: 2011/315/UE: Deċiżjoni tal-Kunsill tat- 23 ta’ Mejju 2011 dwar l-allokazzjoni ta’ fondi diżimpenjati minn proġetti taħt id-disa’ Fond Ewropew għall-Iżvilupp u dawk preċedenti għall-koperazzjoni għall-iżvilupp fis-Sudan tan-Nofsinhar

text:
               28.5.2011

               MT

               Il-Ġurnal Uffiċjali tal-Unjoni Ewropea

               L 142/61

         DEĊIŻJONI TAL-KUNSILL
   tat-23 ta’ Mejju 2011
   dwar l-allokazzjoni ta’ fondi diżimpenjati minn proġetti taħt id-disa’ Fond Ewropew għall-Iżvilupp u dawk preċedenti għall-koperazzjoni għall-iżvilupp fis-Sudan tan-Nofsinhar
   (2011/315/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217 tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-Ftehim Intern bejn Rappreżentanti tal-Gvernijiet tal-Istati Membri, imlaqqgħa’ fi ħdan il-Kunsill, dwar il-Finanzjament tal-Għajnuna Komunitarja permezz tal-Kwadru Finanzjarju Pluriennali għall-perijodu 2008-2013 skont il-Ftehim ta’ Sħubija AKP-KE u dwar l-allokazzjoni ta’ assistenza finanzjarja għall-Pajjiżi u t-Territorji Barranin li għalihom tapplika l-Parti Erbgħa tat-Trattat tal-KE (1), u b’mod partikolari l-Artikoli 1(4) u 6 tiegħu,
   Billi:

               (1)

               Is-Sudan tan-Nofsinhar huwa mistenni li jiddikjara formalment l-indipendenza tiegħu mit-Tramuntana fid-9 ta’ Lulju 2011, b’riżultat tar-referendum ta’ awtodeterminazzjoni li sar f’applikazzjoni tal-Ftehim ta’ Paċi Komprensiv tal-2005.

               (2)

               Fil-fażi ta’ wara l-indipendenza, l-Istat tas-Sudan t’Isfel il-ġdid (“is-Sudan t’Isfel”) ser ikollu jiffaċċja bosta sfidi umanitarji u soċjoekononomiċi f’kuntest ta’ kapaċità mnaqqsa ta’ governanza u ta’ fraġilità politika. F’dawn iċ-ċirkostanzi, l-għajnuna esterna hija mistennija li ssir saħansitra aktar importanti sabiex tgħin lis-Sudan ta’ Isfel jiġġieled il-faqar estrem, jagħti aktar setgħa lill-komunitajiet lokali u jipprovdi benefiċċji bikrin tal-paċi lill-popolazzjoni.

               (3)

               Is-Sudan t’Isfel huwa mistenni li jitlob l-adeżjoni, ftit wara l-indipendenza tiegħu, għall-Ftehim ta’ Sħubija bejn il-Membri tal-Grupp ta’ Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (2), kif emendat l-aħħar f’Ouagadougou fit-23 ta’ Ġunju 2010 (3). Madankollu, ser ikun meħtieġ xi żmien sakemm il-finanzjament tal-għaxar Fond Ewropew għall-Iżvilupp (“FEŻ”) isir disponibbli b’mod effettiv wara l-adeżjoni, li jġib miegħu r-riskju ta’ interruzzjoni tal-finanzjament matul dak il-perijodu.

               (4)

               Fid-Deċiżjoni tiegħu 2010/406/UE tat-12 ta’ Lulju 2010 dwar l-allokazzjoni tal-fondi dekommissjonati minn proġetti taħt id-Disa’ Fond Ewropew għall-Iżvilupp (FEŻ) u dawk preċedenti sabiex jiġu indirizzati l-ħtiġijiet tal-popolazzjoni l-iktar vulnerabbli fis-Sudan (4), il-Kunsill iddeċieda dwar l-ewwel allokazzjoni ta’ EUR 150 miljun sabiex jiġu indirizzati l-ħtiġijiet tal-popolazzjonijiet l-iktar vulnerabbli fis-Sudan. Minn dak l-ammont, EUR 85 miljun diġà ġie allokat għas-Sudan tan-Nofsinhar. Madankollu, tali ammont mhux meqjus bħala suffiċjenti sabiex ilaħħaq mal-ħtiġijiet enormi tal-bini tal-istat u tal-kapaċità, kif ukoll mal-ħtiġijiet tal-iżvilupp għall-maġġoranza tal-popolazzjoni.

               (5)

               Sabiex jimtela n-nuqqas li jibqa’ fil-finanzjament, huwa xieraq li jiġu allokati għall-benefiċċju tal-popolazzjoni u l-istituzzjonijiet pubbliċi fis-Sudan tan-Nofsinhar aktar fondi diżimpenjati mid-disa’ FEŻ u dawk preċedenti.

               (6)

               Dawk il-fondi diżimpenjati għandhom jintużaw sabiex jappoġġjaw l-implimentazzjoni tal-Pjan tal-Iżvilupp Triennali tas-Sudan tan-Nofsinhar (2011-2013), fuq il-bażi tad-deċiżjonijiet ta’ finanzjament li għandhom jiġu adottati mill-Kummissjoni. Għandu jsir provvediment ukoll biex jiġu koperti l-ispejjeż tal-miżuri ta’ appoġġ.

               (7)

               Għall-finijiet tas-simplifikazzjoni, dawn il-fondi għandhom jiġu ġestiti skont l-arranġamenti tal-implimentazzjoni applikabbli għall-għaxar FEŻ,

         ADOTTA DIN ID-DEĊIŻJONI:
   Artikolu 1
   1.   Ammont ta’ EUR 200 miljun ta’ fondi diżimpenjati minn proġetti taħt id-disa’ Fond Ewropew għall-Iżvilupp (“FEŻ”) u dawk preċedenti għandu jiġi allokat għall-koperazzjoni għall-iżvilupp fis-Sudan tan-Nofsinhar u 3 % ta’ dak l-ammont għandu jiġi allokat għan-nefqa ta’ appoġġ mill-Kummissjoni.
   2.   Il-fondi stipulati fil-paragrafu 1 għandhom ikunu ġestiti skont l-arranġamenti tal-implimentazzjoni applikabbli għall-għaxar FEŻ.
   Artikolu 2
   Din id-Deċiżjoni għandha tidħol fis-seħħ fil-jum ta’ wara dak tal-adozzjoni tagħha.

      Magħmul fi Brussell, it-23 ta’ Mejju 2011.

            Għall-Kunsill

            Il-President

         C. ASHTON

      (1)  ĠU L 247, 9.9.2006, p. 32 (Edizzjoni Speċjali bil-Malti ĠU L 76M, 16.3.2007, p. 300).

      (2)  ĠU L 317, 15.12.2000, p. 3.

      (3)  ĠU L 287, 4.11.2010, p. 3.

      (4)  ĠU L 189, 22.7.2010, p. 14.


title: Deċiżjoni tal-Kunsill (UE) 2016/1342 tal-24 ta' Ġunju 2016 dwar l-iffirmar, f'isem l-Unjoni, u l-applikazzjoni proviżorja tal-Ftehim bejn l-Unjoni Ewropea u Tuvalu dwar l-eżenzjoni mill-viża għal soġġorn għal perijodu qasir

text:
               6.8.2016

               MT

               Il-Ġurnal Uffiċjali tal-Unjoni Ewropea

               L 213/1

         DEĊIŻJONI TAL-KUNSILL (UE) 2016/1342
   tal-24 ta' Ġunju 2016
   dwar l-iffirmar, f'isem l-Unjoni, u l-applikazzjoni proviżorja tal-Ftehim bejn l-Unjoni Ewropea u Tuvalu dwar l-eżenzjoni mill-viża għal soġġorn għal perijodu qasir
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-punt (a) tal-Artikolu 77(2), flimkien mal-Artikolu 218(5) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Ir-Regolament (UE) Nru 509/2014 tal-Parlament Ewropew u tal-Kunsill (1) ittrasferixxa r-referenza għal Tuvalu mill-Anness I għall-Anness II tar-Regolament tal-Kunsill (KE) Nru 539/2001 (2).

               (2)

               Dik ir-referenza għal Tuvalu hija akkumpanjata b'nota f'qiegħ il-paġna li tispeċifika li l-eżenzjoni mir-rekwiżit ta' viża għandha tapplika mid-data tad-dħul fis-seħħ ta' ftehim dwar l-eżenzjoni mill-viża li għandu jiġi konkluż mal-Unjoni Ewropea.

               (3)

               Fid-9 ta' Ottubru 2014, il-Kunsill adotta deċiżjoni li tawtorizza lill-Kummissjoni biex tiftaħ in-negozjati ma' Tuvalu għall-konklużjoni ta' ftehim bejn l-Unjoni Ewropea u Tuvalu dwar l-eżenzjoni mill-viża għal soġġorn għal perijodu qasir (il-“Ftehim”).

               (4)

               In-negozjati dwar il-Ftehim infetħu fid-19 ta' Novembru 2014 u ġew iffinalizzati b'suċċess bl-inizjalar tiegħu fit-8 ta' Ottubru 2015.

               (5)

               Il-Ftehim għandu jiġi ffirmat, u d-dikjarazzjonijiet mehmuża mal-Ftehim għandhom jiġu approvati, f'isem l-Unjoni. Il-Ftehim għandu jiġi applikat fuq bażi proviżorja, mill-jum wara d-data tal-iffirmar tiegħu, sakemm jitlestew il-proċeduri neċessarji għall-konklużjoni tiegħu.

               (6)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li fihom ir-Renju Unit ma jiħux sehem, f'konformità mad-Deċiżjoni tal-Kunsill 2000/365/KE (3); għaldaqstant ir-Renju Unit mhuwiex qiegħed jieħu sehem fl-adozzjoni ta' din id-Deċiżjoni u mhuwiex marbut biha jew soġġett għall-applikazzjoni tagħha.

               (7)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li fihom l-Irlanda ma tiħux sehem, f'konformità mad-Deċiżjoni tal-Kunsill 2002/192/KE (4); għaldaqstant l-Irlanda mhijiex qiegħda tieħu sehem fl-adozzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha,

         ADOTTA DIN ID-DEĊIŻJONI:
   Artikolu 1
   L-iffirmar f'isem l-Unjoni tal-Ftehim bejn l-Unjoni Ewropea u Tuvalu dwar l-eżenzjoni mill-viża għal soġġorn għal perijodu qasir huwa b'dan awtorizzat, soġġett għall-konklużjoni tal-imsemmi Ftehim.
   It-test tal-Ftehim jinsab mehmuż ma' din id-Deċiżjoni.
   Artikolu 2
   Id-dikjarazzjonijiet mehmuża ma' din id-Deċiżjoni għandhom jiġu approvati f'isem l-Unjoni.
   Artikolu 3
   Il-President tal-Kunsill huwa b'dan awtorizzat li jinnomina l-persuna jew persuni bis-setgħa li jiffirmaw il-Ftehim f'isem l-Unjoni.
   Artikolu 4
   Il-Ftehim għandu japplika b'mod proviżorju mill-jum wara d-data tal-iffirmar tiegħu (5), sakemm jitlestew il-proċeduri neċessarji għal konklużjoni tiegħu.
   Artikolu 5
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Lussemburgu, l-24 ta' Ġunju 2016.

            Għall-Kunsill

            Il-President

         A.G. KOENDERS

      (1)  Ir-Regolament (UE) Nru 509/2014 tal-Parlament Ewropew u tal-Kunsill tal-15 ta' Mejju 2014 li jemenda r-Regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandu jkollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżentati minn dik il-ħtieġa (ĠU L 149, 20.5.2014, p. 67).

      (2)  Ir-Regolament tal-Kunsill (KE) Nru 539/2001 tal-15 ta' Marzu 2001 li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk iċ-ċittadini li huma eżentati minn dik il-ħtieġa (ĠU L 81, 21.3.2001, p. 1).

      (3)  Id-Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u l-Irlanda ta' Fuq biex jieħdu parti f'xi dispożizzjonijiet tal-acquis ta' Schengen (ĠU L 131, 1.6.2000, p. 43).

      (4)  Id-Deċiżjoni tal-Kunsill 2002/192/KE tat-28 ta' Frar 2002 rigward it-talba tal-Irlanda biex tieħu sehem f'xi dispożizzjonijiet tal-acquis ta' Schengen (ĠU L 64, 7.3.2002, p. 20).

      (5)  Id-data tal-iffirmar tal-Ftehim ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: 2007/401/KE: Deċiżjoni tal-Kunsill tal- 25 ta’ Mejju 2007 li taħtar membru supplenti Belġjan fil-Kumitat tar-Reġjuni

text:
               13.6.2007

               MT

               Il-Ġurnal Uffiċjali ta’ l-Unjoni Ewropea

               L 151/32

         DEĊIŻJONI TAL-KUNSILL
   tal-25 ta’ Mejju 2007
   li taħtar membru supplenti Belġjan fil-Kumitat tar-Reġjuni
   (2007/401/KE)
   IL-KUNSILL TA’ L-UNJONI EWROPEA:
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 263 tiegħu,
   Wara li kkunsidra l-proposta mill-Gvern Belġjan,
   Billi:

               (1)

               Fl-24 ta’ Jannar 2006, il-Kunsill adotta d-Deċiżjoni 2006/116/KE li taħtar il-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2006 sal-25 ta’ Jannar 2010 (1).

               (2)

               Post ta’ membru fil-Kumitat tar-Reġjuni wara r-riżenja tas-Sur CEREXHE sar vakanti,

         IDDEĊIEDA:
   Artikolu 1
   Is-Sinjura Evelyne HUYTEBROECK, Ministru ta’ l-Ambjent, l-Enerġija, it-Turiżmu u l-Għajnuna għall-Persuni tal-Gvern tar-Reġjun ta’ Bruxelles-Capitale, hija maħtura bħala membru supplenti tal-Kumitat tar-Reġjuni, biex tissostitwixxi lis-Sur CEREXHE, għall-bqija tal-mandat li baqa’, jiġifieri sal-25 ta’ Jannar 2010.
   Artikolu 2
   Din id-Deċiżjoni għandha jkollha effett mill-jum ta’ l-adozzjoni tagħha.

      Magħmul fi Brussel, 25 ta’ Mejju 2007.

            Għall-Kunsill

            Il-President

         A. SCHAVAN

      (1)  ĠU L 56, 25.2.2006, p. 75.


title: Deċiżjoni tal-Kunsill 2008/206/JHA tat- 3 ta’ Marzu 2008 dwar id-definizzjoni ta’ 1-benzylpiperazine (BZP) bħala droga psikoattiva ġdida li għandha tiġi suġġetta għal miżuri ta’ kontroll u dispożizzjonijiet kriminali

text:
               7.3.2008

               MT

               Il-Ġurnal Uffiċjali ta’ l-Unjoni Ewropea

               L 63/45

         DEĊIŻJONI TAL-KUNSILL 2008/206/JHA
   tat-3 ta’ Marzu 2008
   dwar id-definizzjoni ta’ 1-benzylpiperazine (BZP) bħala droga psikoattiva ġdida li għandha tiġi suġġetta għal miżuri ta’ kontroll u dispożizzjonijiet kriminali
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Unjoni Ewropea,
   Wara li kkunsidra d-Deċiżjoni tal-Kunsill 2005/387/JHA ta’ l-10 ta’ Mejju 2005 dwar l-iskambju ta’ informazzjoni, il-valutazzjoni tar-riskju u l-kontroll fuq sustanzi psikoattivi ġodda (1), u b’mod partikolari l-Artikolu 8(3) tagħha,
   Wara li kkunsidra l-inizzjattiva tal-Kummissjoni,
   wara li kkonsulta l-Parlament Ewropew,
   Billi:

               (1)

               Tfassal rapport dwar l-Evalwazzjoni ta’ Riskju fuq 1-benzylpiperazine (BZP) fuq il-bażi tad-Deċiżjoni 2005/387/JHA minn sessjoni speċjali tal-Kumitat Xjentifiku estiż taċ-Ċentru Ewropew ta’ Sorveljanza dwar id-Drogi u l-Vizzju tad-Drogi u sussegwentement tressaq lill-Kunsill u l-Kummissjoni fil-31 ta’ Mejju 2007.

               (2)

               Il-BZP hi sustanza sintetika. Ġiet rappurtata għall-ewwel darba fl-Unjoni Ewropea fl-1999. Bħall-amfetamina u l-metamfetamia, il-BZP hija stimulant tas-sistema nervuża ċentrali, imma b’ħafna inqas saħħa (madwar 10 % tad-d-amfetamina). Il-metaboliżmu tal-BZP jista jkun affettwat minn polimorfiżmi ġenetiċi f’sistemi ta’ enżimi li jwasslu għal suxxettibilità inter-individwali wiesgħa għall-effetti tal-BZP. Hemm ukoll potenzjal għal interazzjoni ma’ drogi oħra, imma globalment hemm nuqqas ta’ data farmakokinetika umana.

               (3)

               F’xi Stati Membri l-BZP hija aċċessibbli legalment minn fornituri ta’ kimika; għal għanijiet ta’ rikreazzjoni, tinbiegħ bħala pilloli u kapsuli permezz ta’ siti Internet jew f’xi Stati Membri fi “ħwienet smart/ta’ ħxejjex”. Fis-suq illegali ta’ drogi, il-BZP tinbiegħ/tinxtara wkoll bħala d-droga popolari ecstasy.

               (4)

               Tlettax-il Stat Membru, u Stat terz wieħed (in-Norveġja) irrapportaw qabdiet ta’ BZP f’forma ta’ trab, kapsuli jew pilloli, li jvarjaw minn kapsola/pillola għal sa 64,900 pillola. Ftit teżisti informazzjoni li tista’ tissuġġerixxi sinteżi, ipproċessar jew distribuzzjoni ta’ BZP fuq skala kbira, u l-involviment ta’ kriminalità organizzata.

               (5)

               Il-BZP ma għandha l-ebda valur mediku stabbilit jew rikonoxxut; fl-Unjoni Ewropea ma hemm l-ebda prodott mediċinali magħruf u liċenzjat li fih il-BZP.

               (6)

               Il-BZP bħalissa ma tinsabx, u lanqas ma kienet, taħt evalwazzjoni mis-sistema tan-NU. F’ħames Stati Membri, il-BZP hi suġġetta għal miżuri ta’ kontroll u penalitajiet kriminali kif previst fil-leġiżlazzjoni tagħhom permezz ta’ l-obbligi tagħhom taħt il-Konvenzjonijiet tan-NU ta’ l-1961 jew l-1971. Żewġ Stati Membri japplikaw miżuri ta’ kontroll għall-BZP fil-leġiżlazzjoni tagħhom dwar il-mediċini.

               (7)

               Il-BZP instabet f’kampjuni post mortem. Madanakollu, il-punt sa fejn il-BZP kienet implikata fl-imwiet mhuwiex magħruf, minħabba li fil-każijiet kollha kienu involuti sustanzi jew ċirkostanzi oħra.

               (8)

               Ir-Rapport ta’ Stima tar-Riskju dwar il-BZP juri nuqqas ta’ evidenza xjentifika konklusiva dwar ir-riskji globali tal-BZP. Madanakollu, minħabba l-attributi stimulanti tagħha, ir-riskju għas-saħħa, in-nuqqas ta’ benefiċċji mediċi, kif ukoll meta jitqies il-prinċipju ta’ prekawzjoni, hemm ħtieġa li l-BZP tiġi kontrollata, madankollu l-miżuri ta’ kontroll għandhom ikunu xierqa għal-livelli relattivament baxxi ta’ riskju tas-sustanza.

               (9)

               It-tqegħid tal-1-benzylpiperazine taħt kontroll jista’ jgħin sabiex ikunu evitati problemi fl-infurzar internazzjonali tal-liġi u l-koperazzjoni ġudizzjarja,

         IDDEĊIEDA KIF ĠEJ:
   Artikolu 1
   L-Istati Membri għandhom jieħdu l-miżuri meħtieġa, skond il-liġi nazzjonali tagħhom, sabiex jissottomettu l-1-benzylpiperazine (magħrufa wkoll bħala 1-benzyl-1,4-diazacyclohexane, N-benzylpiperazine jew – b’mod inqas preċiż - bħala benzylpiperazine jew BZP) għal miżuri ta’ kontroll, proporzjonali għar-riskji tas-sustanza, u penalitajiet kriminali, kif previst fil-leġiżlazzjoni tagħhom f’konformità ma’ l-obbligi tagħhom taħt il-Konvenzjoni tan-Nazzjonijiet Uniti ta’ l-1971 dwar Sustanzi Psikotropiċi.
   Artikolu 2
   Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.
   Għandha tidħol fis-seħħ fil-jum wara dak tal-pubblikazzjoni tagħha.

      Magħmula fi Brussell, 3 ta’ Marzu 2008.

            Għall-Kunsill

            Il-President

         J. PODOBNIK

      (1)  ĠU L 127, 20.5.2005, p. 32.


title: 2008/525/KE: Deċiżjoni tal-Parlament Ewropew ta' l-24 ta' April 2007 dwar il-kwittanza għall-implimentazzjoni tal-baġit tal-Fondazzjoni Ewropea għat-Taħriġ għas-sena finanzjarja 2005

text:
               15.7.2008

               MT

               Il-Ġurnal Uffiċjali ta’ l-Unjoni Ewropea

               L 187/142

         DEĊIŻJONI TAL-PARLAMENT EWROPEW
   ta' l-24 ta' April 2007
   dwar il-kwittanza għall-implimentazzjoni tal-baġit tal-Fondazzjoni Ewropea għat-Taħriġ għas-sena finanzjarja 2005
   (2008/525/KE)
   IL-PARLAMENT EWROPEW,
   wara li kkunsidra l-kontijiet annwali definittivi tal-Fondazzjoni Ewropea għat-Taħriġ għas-sena finanzjarja 2005 (1),
   wara li kkunsidra r-rapport tal-Qorti ta' l-Awdituri dwar il-kontijiet annwali definittivi tal-Fondazzjoni Ewropea għat-Taħriġ għas-sena finanzjarja 2005, flimkien mat-tweġibiet tal-Fondazzjoni (2),
   wara li kkunsidra r-rakkomandazzjonijiet tal-Kunsill tas-27 ta' Frar 2007 (5711/2007 – C6-0080/2007),
   wara li kkunsidra t-Trattat KE, u partikularment l-Artikolu 276 tiegħu,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikulari l-Artikolu 185 tiegħu,
   wara li kkunsidra r-Regolament tal-Kunsill (KEE) Nru 1360/90 tas-7 ta' Mejju 1990 li jwaqqaf il-Fondazzjoni Ewropea għat-Taħriġ (4), u b'mod partikolari l-Artikolu 11 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju ta' qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 (5), u partikularment l-Artikolu 94 tiegħu,
   wara li kkunsidra l-Artikolu 71 u l-Anness V tar-Regoli ta' Proċedura tiegħu,
   wara li kkunsidra r-Rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali – (A6-0113/2007),

               1.

               Jagħti l-kwittanza lid-direttur tal-Fondazzjoni Ewropea għat-Taħriġ għall-implimentazzjoni tal-baġit tal-Fondazzjoni għas-sena finanzjarja 2005;

               2.

               Jagħti l-osservazzjonijiet tiegħu fir-riżoluzzjoni hawn taħt;

               3.

               Jagħti istruzzjonijiet lill-President tiegħu sabiex jgħaddi din id-deċiżjoni, u r-riżoluzzjoni li tifforma parti integrali minnha, lid-direttur tal-Fondazzjoni Ewropea għat-Taħriġa, lill-Kunsill, lill-Kummissjoni u lill-Qorti ta' l-Awdituri sabiex dawn jippubblikawhom fil-Ġurnal Uffiċjali ta' l-Unjoni Ewropea (Serje L).

            Il-President

         Hans-Gert PÖTTERING

            Is-Segretarju Ġenerali

         Harald RØMER

      (1)  ĠU C 266, 31.10.2006, p. 40.

      (2)  ĠU C 312, 19.12.2006, p. 73.

      (3)  ĠU L 248, 16.9.2002, p. 1. Ir-Regolament kif emendat bir-Regolament (KE, Euratom) Nru 1995/2006 (ĠU L 390, 30.12.2006, p. 1).

      (4)  ĠU L 131, 23.5.1990, p. 1. Ir-Regolament kif emendat l-aħħar bir-Regolament (KE) Nru 1648/2003 (ĠU L 245, 29.9.2003, p. 22).

      (5)  ĠU L 357, 31.12.2002, p. 72.
    ---documentbreak---

               15.7.2008

               MT

               Il-Ġurnal Uffiċjali ta’ l-Unjoni Ewropea

               L 187/143

         RIŻOLUZZJONI TAL-PARLAMENT EWROPEW
   ta' l-24 ta' April 2007
   li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Fondazzjoni Ewropea għat-Taħriġ għas-sena finanzjarja 2005
   IL-PARLAMENT EWROPEW,
   wara li kkunsidra l-kontijiet annwali definittivi tal-Fondazzjoni Ewropea għat-Taħriġ għas-sena finanzjarja 2005 (1),
   wara li kkunsidra r-rapport tal-Qorti ta' l-Awdituri dwar il-kontijiet annwali definittivi tal-Fondazzjoni Ewropea għat-Taħriġ għas-sena finanzjarja 2005, flimkien mat-tweġibiet tal-Fondazzjoni (2),
   wara li kkunsidra r-rakkomandazzjonijiet tal-Kunsill tas-27 ta' Frar 2007 (5711/2007 – C6-0080/2007),
   wara li kkunsidra t-Trattat KE, u partikularment l-Artikolu 276 tiegħu,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikulari l-Artikolu 185 tiegħu,
   wara li kkunsidra r-Regolament tal-Kunsill (KEE) Nru 1360/90 tas-7 ta' Mejju 1990 li jwaqqaf il-Fondazzjoni Ewropea għat-Taħriġ (4), u b'mod partikolari l-Artikolu 11 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju ta' qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 (5), u partikularment l-Artikolu 94 tiegħu,
   wara li kkunsidra l-Artikolu 71 u l-Anness V tar-Regoli ta' Proċedura tiegħu,
   wara li kkunsidra r-Rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali – (A6-0113/2007),

               A.

               billi l-Qorti tal-Ġustizzja qalet li l-kontijiet annwali għas-sena finanzjarja li spiċċat fil-31 ta' Diċembru 2005 kienu ta' min joqgħod fuqhom, u t-transazzjonijiet bażiċi, meħuda bħala ħaġa waħda, kienu legali u regolari,

               B.

               billi fis-27 ta' April 2006, il-Parlament ta kwittanza lid-direttur fir-rigward ta' l-implimentazzjoni tal-baġit tal-Fondazzjoni għas-sena finanzjarja 2004 (6), u fir-riżoluzzjoni mehmuża mad-deċiżjoni tal-kwittanza tal-Parlament, inter alia

                           —

                           jiddispjaċih li jinnota li l-Fondazzjoni għadha ma solvitx il-problema li tikkonċerna l-preżentazzjoni korretta fil-kontijiet tagħha tan-nefqa relatata mal-programm Tempus; jinnota li din il-problema ppersistit minkejja kritika ripetuta mill-Qorti ta' l-Awdituri fir-rapporti annwali sa mill-1999, u li b'konsegwenza ta' dan il-Qorti ta' l-Awdituri qiegħdet riżerva fuq il-kontijiet tal-Fondazzjoni; jinsisti li l-kontijiet tal-Fondazzjoni jirrispettaw il-prinċipji ta' l-unità u l-eżatezza tal-baġit;

                           —

                           jinsisti li l-Aġenzija tikkonforma mar-regolamenti fis-seħħ li jikkonċernaw il-pubblikazzjoni tal-baġit sub-diviż f'artikoli u punti u li jinkludi pjan ta' stabbiliment;

         Punti ġenerali dwar il-maġġoranza ta' Aġenziji ta' l-UE li jeħtieġu kwittanza individwali

               1.

               Iqis li n-numru dejjem jikber ta' Aġenziji Komunitarji u l-attivitajiet ta' xi wħud minnhom ma jidhrux li jiffurmaw parti minn qafas ta' politika ġenerali, u li l-mandati ta' xi Aġenziji mhux dejjem jirriflettu l-bżonnijiet reali ta' l-Unjoni jew l-aspettattivi taċ-ċittadini, u jinnota li f'termini ġenerali l-Aġenziji mhux dejjem ikollhom dehra tajba jew rapporti tajbin mill-istampa;

               2.

               Jistieden għalhekk lill-Kummissjoni sabiex tiddefinixxi qafas ta' politika ġenerali għat-twaqqif ta' Aġenziji ġodda tal-Komunità u sabiex tippreżenta studju dwar l-ispejjeż u l-benefiċċji qabel ma titwaqqaf kwalunkwe Aġenzija ġdida, filwaqt illi toqgħod attenta li tevita rduppjar fl-attiviatjiet bejn l-Aġenziji jew mal-mandati ta' organizzazzjonijiet Ewropej oħra;

               3.

               Jistieden lill-Qorti ta' l-Awdituri biex tagħti l-opinjoni tagħha rigward l-istudju tal-benefiċċji meta mqabbla ma' l-ispejjeż qabel ma' l-Parlament jieħu d-deċiżjoni tiegħu;

               4.

               Jistieden lill-Kummissjoni biex tippreżenta kull ħames snin studju dwar il-valur miżjud ta' kull aġenzija eżistenti; jistieden lill-istituzzjonijiet relevanti, fil-każ ta' evalwazzjoni negattiva tal-valur miżjud ta' Aġenzija, sabiex jieħdu l-passi kollha meħtieġa billi jifformolaw mill-ġdid il-mandat ta' dik l-Aġenzija jew billi jagħlquha;

               5.

               Meta wieħed iqis in-numru dejjem jikber ta' aġenziji ta' regolazzjoni, jesprimi dispjaċir għall-fatt li n-negozjati fir-rigward ta' l-abbozz ta' ftehima interistituzzjonali għal qafas ta' dawn l-aġenziji għadhom ma ntemmux u jistieden lis-servizzi kompetenti tal-Kummissjoni sabiex jagħmlu dak kollu li jistgħu, flimkien mal-Qorti ta' l-Awdituri, sabiex din il-ftehima tiġi konkluża malajr;

               6.

               Jinnota li r-responsabilità baġitarja tal-Kummissjoni titlob li jsiru konnessjonijiet iktar stretti bejn l-Aġenziji u l-Kummissjoni; jitlob lill-Kummissjoni u lill-Kunsill sabiex jieħdu l-passi kollha neċessarji sabiex jagħtu lill-Kummissjoni minoranza li tibblokka fl-entitajiet ta' sorveljanza ta' l-Aġenziji ta' regolamentazzjoni sal-31 ta' Diċembru 2007 u sabiex jipprovdu għal din il-minoranza sa mill-bidu meta jkunu qed jitwaqqfu Aġenziji ġodda;

               7.

               Jistieden mill-Qorti ta' l-Awdituri biex toħloq kapitolu ieħor fir-Rapport Annwali tagħha, dedikat għall-Aġenziji li għandhom jingħataw kwittanza skond il-kontijiet tal-Kummissjoni sabiex ikun hemm stampa ferm aktar ċara ta' l-użu tal-fondi ta' l-UE mill-Aġenziji;

               8.

               Ifakkar il-prinċipju li fuq il-bażi tiegħu, l-Aġenziji kollha tal-Komunità, kemm jekk issussidjati kif ukoll jekk le, huma suġġetti għal kwittanza mill-Parlament, anke meta jkun hemm awtorità ta' kwittanza bis-saħħa t-testi kostituttivi tagħhom;

               9.

               Jistieden lill-Qorti ta' l-Awdituri sabiex tagħmel verifiki ta' rendiment lill-Aġenziji kollha u tirrapporta lura lill-kumitati relevanti tal-Parlament, inkluż lill-Kumitat għall-Kontroll tal-Baġit;

               10.

               Jinnota li n-numru ta' Aġenziji qiegħed dejjem jikber u li, bi qbil mar-responsabilità politika tal-Kummissjoni għat-tħaddim ta' l-Aġenziji, li tmur lil hinn minn sempliċiment appoġġ loġistiku, hemm ħtieġa saħansitra ikbar li d-Direttorati Ġenerali tal-Kummissjoni inkarigati mit-twaqqif u l-monitoraġġ ta' l-Aġenziji jiżviluppaw approċċ komuni lejn l-Aġenziji; iqis illi struttura simili għal dik maħluqa mill-Aġenziji għall-koordinament fost id-DĠ konċernati tkun mod prammatiku 'l quddiem lejn approċċ komuni tal-Kummissjoni rigward il-kwistjonijiet kollha relatati ma' l-Aġenziji;

               11.

               Jistieden lill-Kummissjoni biex ittejjeb l-appoġġ amministrattiv u tekniku għall-Aġenziji, filwaqt li tiġi meqjusa l-kumplessità dejjem akbar tar-regoli amministrattivi u problemi tekniċi tal-Komunità;

               12.

               Jinnota n-nuqqas ta' korp dixxiplinarju fl-Aġenziji kollha tal-Komunità, u jitlob lill-Kummissjoni sabiex tieħu l-passi neċessarji ħalli tiżgura li dan il-mekkaniżmu jiġi implimentat malajr;

               13.

               Jilqa' bi pjaċir it-titjib konsiderevoli fil-koordinazzjoni fost l-Aġenziji, li jippermettilhom li jaħdmu fuq problemi rikorrenti u li jagħmel il-koperazzjoni mal-Kummissjoni u mal-Parlament aktar effiċjenti;

               14.

               Huwa ta' l-opinjoni illi t-twaqqif ta' servizz ta' apppoġġ minn numru ta' Aġenziji bil-għan li jagħmel is-sistemi ta' mmaniġġjar finanzjarju kompjuterizzat tagħhom konsistenti ma' dawk tal-Kummissjoni hija miżura li għandha titkompla u tiġi estiża;

               15.

               Jistieden lill-Aġenziji sabiex itejbu l-koperazzjoni u l-benchmarking ma' dawk kollha attivi fil-qasam; iħeġġeġ lill-Kummissjoni sabiex tadotta kull miżura li hija tqis bħala neċessarja biex tgħin lill-Aġenziji ħalli jtejbu id-dehra tagħhom u jgħollu l-profil ta' l-attivitajiet tagħhom;

               16.

               Jistieden lill-Kummissjoni sabiex toħroġ bi proposta għall-armonizzazzjoni tal-format tar-rappurtaġġ annwali mill-Aġenziji sabiex jiġu żviluppati indikaturi ta' prestazzjoni li jippermettu li jkun hemm paragun ta' l-effiċċjenza tagħhom;

               17.

               Jistieden lill-Aġenziji sabiex fil-bidu ta' kull sena jippreżentaw indikaturi ta' prestazzjoni li magħhom jistgħu jitkejlu;

               18.

               Jistieden lill-Aġenziji kollha sabiex jużaw dejjem aktar objettivi SMART, li għandhom iwasslu għal tfassil u implimentazzjoni aktar realistiċi ta' l-għanijiet;

               19.

               Jaqbel mal-Qorti ta' l-Awdituri li l-Kummissjoni hija wkoll responsabbli għall-immaniġġjar (finanzjarju) ta' l-Aġenziji; Għalhekk, iħeġġeġ lill-Kummissjoni sabiex tissorvelja u, fejn ikun meħtieġ, tidderieġi u tgħin l-immaniġġjar ta' l-Aġenziji differenti, speċjalment fir-rigward ta' l-applikazzjoni kif suppost tal-proċeduri ta' appalt, trasparenza tal-proċeduri ta' reklutaġġ, immaniġġjar finanzjarju sod (infiq nieqes u bbaġitjar żejjed) u l-iktar importanti l-applikazzjoni xierqa tar-regoli dwar il-qafas ta' kontroll intern;

               20.

               Jikkunsidra li l-programmi ta' ħidma ta' l-Aġenziji għandhom jesprimu l-kontributi tagħhom f'termini operattivi u li jistgħu jitkejlu u li tingħata l-konsiderazzjoni xierqa lill-Istandards ta' Kontroll Interni tal-Kummissjoni;

         Punti Speċifiċi

               21.

               Jinnota li r-rata ta' impenn għall-approprazzjonijiet għas-sena finanzjarja hija għolja (prattikament 100 % għall-attivitajiet tal-Fondazzjoni stess) u jiġbed l-attenzjoni tal-Fondazzjoni għar-rata għolja ('il fuq minn 40 %) ta' trasferimenti ta' impenji għall-attivitajiet ta' l-operat (Titolu III); Huma partikularment imħasseb minħabba li sitwazzjoni simili tipprevali għall-implimentazzjoni ta' l-attivitajiet MEDA u Tempus; jistieden lill-Fondazzjoni biex tiżgura aħjar l-ipprogrammar tagħha;

               22.

               Jikkunsidra l-Fondazzjoni bħala għajn ta' informazzjoni importanti u ta' skambju ta' esperjenzi għall-pajjiżi msieħba ta' l-Unjoni Ewropea u għall-istituzzjonijiet kollha ta' l-UE;

               23.

               Juri li l-programmi ta' taħriġ u t-titjib tagħhom, jiffurmaw il-bażi għall-iżvilupp u l-espansjoni tad-demokrazija; konsegwentement jinkoraġġixxi lill-Fondazzjoni sabiex iżżid l-attivitajiet tagħha mal-pajjiżi msieħba fejn hemm ostakli għall-progress tad-demokrazija;

               24.

               Jikkritika l-fatt li, bas-snin preċedenti u fil-ksur tar-regolament finanzjarju tagħha, l-Fondazzjoni ppublikat biss sommarju wieħed tal-baġit tagħha fil-Ġurnal Uffiċjali;

               25.

               Jistieden lill-Fondazzjoni biex tippreżenta nomenklatura ġdida tal-baġit li tikkorrsipondi aħjar għar-realtà tal-Fondazzjoni u li tista' tevita trasferimenti kostanti; Jistieden lill-Fondazzjoni biex ittejjeb il-koordinazzjoni bejn l-unità finanzjarja u l-unitajiet operazjonali, li għandha twassal għal tnaqqis fit-trasferimenti meħtieġa;

               26.

               Jistieden lill-Fondazzjoni biex ittejjeb il-konformitàmar-regoli eżistenti għall-kontijiet finali;

               27.

               Jiddeplora l-fatt li l-Fondazzjoni għadha ma spiċċatx tintroduċi s-sistema ta' kontroll intern tagħha u l-fatt li fl-aħħar ta' l-2005 ma kien hemm l-ebda analiżi tar-riskji operazzjonali u l-kontrolli ex post u li fl-istess ħin l-uffiċċjal tal-kontabilità kien għadu ma vvalidax l-informazzjoni tal-kontijiet u s-sistemi ta' l-inventarju;

               28.

               Jilqa' l-fatt li l-Fondazzjoni kompliet ittejjeb il-ħidma tagħha fl-iżvilupp tar-riżorsi umani, b'hekk tippermetti lill-pajjiżi msieħba sabiex jagħmlu użu aħjar ta' l-esperjenza tagħha meta jitrattaw ir-riforma tas-sistemi tagħhom ta' taħriġ u ta' taħriġ ulterjuri;

               29.

               Jinsisti li l-Fondazzjoni għandha tegħleb in-nuqqasijiet fil-qasam tad-dokumentazzjoni tal-proċeduri ta' l-għażla ta' l-istaff.

      (1)  ĠU C 266, 31.10.2006, p. 40.

      (2)  ĠU C 312, 19.12.2006, p. 73.

      (3)  ĠU L 248, 16.9.2002, p. 1. Ir-Regolament kif emendat bir-Regolament (KE, Euratom) Nru 1995/2006 (ĠU L 390, 30.12.2006, p. 1).

      (4)  ĠU L 131, 23.5.1990, p. 1. Ir-Regolament kif emendat l-aħħar bir-Regolament (KE) Nru 1648/2003 (ĠU L 245, 29.9.2003, p. 22).

      (5)  ĠU L 357, 31.12.2002, p. 72.

      (6)  ĠU L 340, 6.12.2006, p. 117.


title: Deċiżjoni tal-Kunsill (UE) 2015/431 tal- 10 ta' Marzu 2015 li temenda d-Deċiżjoni 1999/70/KE dwar l-awdituri esterni tal-banek ċentrali nazzjonali, fir-rigward tal-awdituri esterni tal-Lietuvos bankas

text:
               14.3.2015

               MT

               Il-Ġurnal Uffiċjali tal-Unjoni Ewropea

               L 70/45

         DEĊIŻJONI TAL-KUNSILL (UE) 2015/431
   tal-10 ta' Marzu 2015
   li temenda d-Deċiżjoni 1999/70/KE dwar l-awdituri esterni tal-banek ċentrali nazzjonali, fir-rigward tal-awdituri esterni tal-Lietuvos bankas
   IL-KUNSILL TAL-UNJONI EWROPEA,
   Wara li kkunsidra l-Protokoll (Nru 4) dwar l-Istatut tas-Sistema Ewropea ta' Banek Ċentrali u tal-Bank Ċentrali Ewropew anness għat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, u b'mod partikolari l-Artikolu 27.1. tiegħu,
   Wara li kkunsidra r-Rakkomandazzjoni BĊE/2014/58 tal-Bank Ċentrali Ewropew tas-16 ta' Diċembru 2014 lill-Kunsill tal-Unjoni Ewropea dwar l-awdituri esterni tal-Lietuvos bankas (1),
   Billi:

               (1)

               Il-kontijiet tal-Bank Ċentrali Ewropew (BĊE) u tal-banek ċentrali nazzjonali tal-Eurosistema għandhom jiġu awditjati minn awdituri esterni indipendenti rrakkomandati mill-Kunsill Governattiv tal-BĊE u approvati mill-Kunsill tal-Unjoni Ewropea.

               (2)

               Skont l-Artikolu 1 tad-Deċiżjoni tal-Kunsill 2014/509/UE (2), il-Litwanja tissodisfa l-kundizzjonijiet meħtieġa għall-adozzjoni tal-euro, u d-deroga favur il-Litwanja msemmija fl-Artikolu 4 tal-Att ta' Adeżjoni tal-2003 (3) hija abrogata b'effett mill-1 ta' Jannar 2015.

               (3)

               Il-Kunsill Governattiv tal-BĊE rrakkomanda li UAB PricewaterhouseCoopers jinħatru bħala l-awdituri esterni tal-Lietuvos bankas għas-snin finanzjarji 2015 sa 2017.

               (4)

               Huwa adatt li tiġi segwita r-rakkomandazzjoni tal-Kunsill Governattiv tal-BĊE u li d-Deċiżjoni tal-Kunsill 1999/70/KE tiġi emendata (4) skont dan,

         ADOTTA DIN ID-DEĊIŻJONI:
   Artikolu 1
   Il-paragrafu li ġej jiżdied mal-Artikolu 1 tad-Deċiżjoni 1999/70/KE:

      “19.   UAB PricewaterhouseCoopers huma b'dan approvati bħala l-awdituri esterni tal-Lietuvos bankas għas-snin finanzjarji 2015 sa 2017”.

   Artikolu 2
   Din id-Deċiżjoni għandha ssir effettiva fil-jum tan-notifika tagħha.
   Artikolu 3
   Din id-Deċiżjoni hija indirizzata lill-Bank Ċentrali Ewropew.

      Magħmul fi Brussell, l-10 ta' Marzu 2015.

            Għall-Kunsill

            Il-President

         J. REIRS

      (1)  ĠU C 465, 24.12.2014, p. 1.

      (2)  Deċiżjoni tal-Kunsill 2014/509/UE tat-23 ta' Lulju 2014 dwar l-adozzjoni tal-euro mil-Litwanja fl-1 ta' Jannar 2015 (ĠU L 228, 31.7.2014, p. 29).

      (3)  ĠU L 236, 23.9.2003, p. 33.

      (4)  Deċiżjoni tal-Kunsill 1999/70/KE tal-25 ta' Jannar 1999 dwar l-awdituri esterni tal-banek ċentrali nazzjonali (ĠU L 22, 29.1.1999, p. 69).


title: Deċiżjoni (UE) 2017/1747 tal-Parlament Ewropew tas-27 ta' April 2017 dwar il-kwittanza għall-implimentazzjoni tal-baġit tal-Impriża Konġunta SESAR għas-sena finanzjarja 2015

text:
               29.9.2017

               MT

               Il-Ġurnal Uffiċjali tal-Unjoni Ewropea

               L 252/367

         DEĊIŻJONI (UE) 2017/1747 TAL-PARLAMENT EWROPEW
   tas-27 ta' April 2017
   dwar il-kwittanza għall-implimentazzjoni tal-baġit tal-Impriża Konġunta SESAR għas-sena finanzjarja 2015
   IL-PARLAMENT EWROPEW,

               —

               wara li kkunsidra l-kontijiet annwali finali tal-Impriża Konġunta SESAR għas-sena finanzjarja 2015,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta SESAR għas-sena finanzjarja 2015, flimkien mar-risposta tal-Impriża Konġunta (1),

               —

               wara li kkunsidra d-dikjarazzjoni ta' assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2015 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tal-21 ta' Frar 2017 dwar il-kwittanza li għandha tingħata lill-Impriża Konġunta fir-rigward tal-implimentazzjoni tal-baġit għas-sena finanzjarja 2015 (05875/2017 — C8-0086/2017),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b'mod partikolari l-Artikolu 208 tiegħu,

               —

               wara li kkunsidra r-Regolament tal-Kunsill (KE) Nru 219/2007 tas-27 ta' Frar 2007 dwar l-istabbiliment ta' Impriża Konġunta għall-iżvilupp tas-sistema Ewropea ta' ġenerazzjoni ġdida għall-ġestjoni tat-traffiku tal-ajru (SESAR) (4), u b'mod partikolari l-Artikolu 4(b) tiegħu,

               —

               wara li kkunsidra r-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (5),

               —

               wara li kkunsidra l-Artikolu 94 u l-Anness IV tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A8-0096/2017),

               1.

               Jagħti l-kwittanza lid-Direttur Eżekuttiv tal-Impriża Konġunta SESAR għall-implimentazzjoni tal-baġit tal-Impriża Konġunta għas-sena finanzjarja 2015;

               2.

               Jippreżenta l-kummenti tiegħu fir-riżoluzzjoni t'hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur Eżekuttiv tal-Impriża Konġunta SESAR, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

            Il-President

         Antonio TAJANI

            Is-Segretarju Ġenerali

         Klaus WELLE

      (1)  ĠU C 473, 16.12.2016, p. 66.

      (2)  ĠU C 473, 16.12.2016, p. 68.

      (3)  ĠU L 298, 26.10.2012, p. 1.

      (4)  ĠU L 64, 2.3.2007, p. 1.

      (5)  ĠU L 328, 7.12.2013, p. 42.